Aden yang notabenenyo labiah sanang pai kama-kama surang, kadang suko kasapian pulo kalau pai ndak ado kawan. Kurang kawan maota, mananyo pandapek atau sakedar mintak fotoan haha. Kawan pajalanan indak hanyo urang nan kito baok untuak malakuan pajalanan, tapi bisa pulo urang nan kito tamuan saaik malakuan pajalanan. Iko pengalaman den katiko pai ka Bandung naiak bus surang dari Bukittinggi. Dari awal den duduak di bus, den bakenalan jo salah ciek uni-uni nan umuanyo indak talampau jauah dari den.  Namonyo Uni Uci. Den akhianyo bakenalan dan maota-ota lamak jo uni tu sampai Bandung. Di pajalanan, di kapa, atau pas turun mambali makan kami salalu basamo.


Bagi ambo nan tingga di Jakarta, biasonyo katiko hari libur ambo labiah acok mahabihkan waktu dengan pai ka lua kota untuak liburan. Namun itu dulu katiko ambo alun manamukan tampek wisata nan tacuruak di Jakarta. Jadi tahun lalu katiko libur semester ambo ndak bisa malakukan perjalanan jauah karano virus corona dan ribetnyo syarat-syarat untuak pai jalan-jalan. kamudian ambo iseng jalan-jalan di sakitaran Jakarta dan ambo manamukan ciek tampek wisata nan lokasinyo tacuruak. Tampek wisatanyo barupo museum seni nan talatak di tangah kabun nan asri, di Jakarta Selatan. Di dalam museum itu tadapek ampek ribu koleksi seni baik dari dalam nageri maupun dari lua nageri.


Dulu ambo pernah baraja tentang ijtihad, yang ambo pahami adolah proses penetapan suatu hukum. Dalam arti bahaso ijtihad itu adolah basungguah-sungguah, sedangkan istilahnyo proses panetapan hukum syariat dengan mancurahkan saluruah pikiran dan tanago sacaro basungguah-sungguah. Ijtihad juo bisa awak paraji bahwo ijtihad itu bisa dipandang sabagai salah satu caro penggali sumber hukum yang mampunyoi dasar Alquran dan sunnah. Manuruik ambo ijtihad ko diparaluan bagi umaik muslim untuak manantukan hukum suatu pakaro yang indak dijalehan dalam Al-quran maupun hadis supayo indak manimbulkan kamudharatan. Ijtihad ko baguno untuak manyasuaikan hukum yang balaku dalam islam. Supayo hukum tasabuik sasuai jo wakatu, keadaan jo perkembangan zaman.


Parang dingin antaro Whatsapp (WA) dan Telegram (Tele) tajadi untuak kasakian kalinyo. Parang ko bamulo katiko Kapalo WA Will Cathchart malempaan kritikan kapado Telegram. Jadi si Will Cathchart ko mangkritik tantang keamanan telegram ko lewat utasan nyo di akun twitter pribadinyo @wcathchart. Jadi intinyo si Will ko manyindia basonyo telegram tu ndak aman. Apolai nan sifat nyo pribadi. Nyo kecek an lah dek si Will ko basonyo telegram ndak ado sistem keamanan esnskripsi dari ujuang ka ujuang sacaro default baik itu pribadi ataupun grup. Jadi nyo ma anggap keamanan WA labiah tajamin daripado Tele. Walaupun tele ma akui kekurangannyo tapi tantu dari pihak Tele pun ndak manyukoi caro si Will ko managah do, sahinggo parang dingin ko ndak salasai-salasai.


film kartun amerika yaitu spongebo adolah film kartin nan banyak hal hal nan indak patuik dan aneh untuak ditonton anak anak. kalau dicaliak dari alur caritonyo, spongebob ko bukan tontonan anak ketek karano di caliak dari scene scene nan di tampilannyo. walaupun film ko kategorinyo kartun untuk anak anak tapi tetap sajo indak cocok untuak anak anak. banyak adegan kekerasan nan bisa mambuek anak anak maniru parlakuan nan nyo caliak dari film kartun ko. sungguah film ko ndak sasuai jo kategorinyo. antah apo tujuan dari film ko nan pantiang, film ko banyak konspirasi di tiok caritonyo kalau awak parhatian tiok scenenyo.


Mamiliki raso yang khas ado oleh-oleh nan bisa awak jadian buah tangan katiko sadang di Bali. Babedo jo pie susu biasonyo, pie susu bali sangat khas dan populer. Ambo se waktu itu dapek oleh-oleh dari kawan ambo nan jalan-jalan ka Bali waktu liburan sakolah. Rasonyo yobana lamak, pie susu bali ko raso nyo labiah gurih dan manis nyo pas. Ambo bangga bana alah pernah mancuboan hampia dari oleh-oleh daerah di Indonesia yang lamak-lamak dan mampunyoi cita raso surang. Manuruik ambo, bangga awak dan sanang awak terhadap apo nan manjadi khas daerah di Indonesia tu maningkek an raso nasionalisme dan bangga manjadi rakyat Indonesia.


Sia sih nan ndak tau jo mie Indomie, pasti sanak sadoa lah nyo alah marasoan nikmaik nyo makanan ko. Indomie adolah merek mie instan dari Indonesia dan alah terkenal juo di negara-negara lain. Indomie kini alah dijua hampia di 100 negara dan dinobatkan sabagi mie terbaik di dunia. Urang dari sado kalangan suko bana jo mie Indomie. Makanan instan ko alah jadi makanan wajib untuak anak kosan. Indomie sananyo banyak mangaluan raso-raso mie nan ndak biaso, tapi tatap se nan paliang juaro itu mie Indomie goreng original. Sabagai wujuik raso bangga wak jo produk dalam negri, nah acok-acok bali mie Indomie.


Cemilan nan paliang aneh di dunia dan ndak ambo sukoi adolah cazu marzu. Cazu marzu adolah cemilan nan barasal dari negara Eropa, yaitu Italia. Ado beberapa hal nan mambuek cazu marzu jadi cemilan paliang aneh di dunia dan indak ambo sukoi. Partamo, cazu marzu adolah cemilan keju basi.  Tahu kalau cemilan itu alah basi sajo lah mambuek kito maleh mangonsumsinyo. Apolai kalau kito tau proses pembuatannyo. Proses pembuatan cazu marzu manggunokan bantuan belatung untuak mambantu manamukan tingkek kebasian nan pas. Bahkan nan labiah aneh dari cazu marzu adolah caro mangonsumsinyo. Caro mangonsumsi cazu marzu adolah dengan mamakan cazu marzu katiko larvanyo masih hiduik.


Banyak urang nan mangacekan untuak indak manyimpan makanan angek di plastik. Rumor iko sabananyo memang dapek disatujuan karano dalam mangkok atau alat makan nan babahan plastik atau melamin dapek babahayo untuak kesehatan. Plastik mangandung komponen-komponen bahayo takah bisphenol, phthalate. Makanan angek nan disimpan dalam wadah plastik untuak jangko nan lamo dapek mambuek kerusakan pado ginjal. Salain mengakibekan ka ginjal, makanan angek nan disimpan dalam melanin atau plastik dapek tabantuaknyo batu pado saluran kemih. Jadi, untuak menghindari panyakik nan dapek ditimbuakan dek plastik jo melanin iko marilah untuak baralih ka bahan kaco atau beling. Tapi kini alah banyak muncul produk nan babantuak bahan plastik tapi aman untuak digunoan manyimpan makanan angek.


Apo nan kamu pikirkan katiko kamu mandengar kata Garut. Banyak urang akan berpikiran salah satu oleh-oleh khas daerah iko yaitu dodol. Walaupun saat iko dodol dapek ditemukan di daerah daerah di Indonesia namun tetap saan dodol nan berasal dari daerah kabupaten Garut mampunyoi citra khas. Mampunyoi berbagai varian raso mambuek penikmatnyo atau pembelinyo dapek mamilih sasuai dengan seleranyo. Saat iko dodol alah berkembang manjadi beberapa jenis di berbagai wilayah di Indonesia seperti dodol betawi, dodol Kandangan nan berasal dari Kalimantan dan dari daerah lainnyo. Banyaknyo penjual nan mamproduksi dodol mambuek pembeli di berbagai daerah seluruh Indonesia dapek manikmatinyo tanpa harus mangunjungi garut atau satu daerah tertentu terlebih dahulu. Mako dari itu katiko kamu mangunjungi Garut jan lewatkan kasampean untuak mambeli oleh-oleh khas daerah iko yaitu dodol.


Ndak heran kalau kito mandanga tetangga nan bacakak. Alah banyak tajadi hal yang kayak gitu, karano masalah ketek ataupun karano kasalahpahaman jadi panjang masalah bahkan sampai ka anak-anaknyo. Contohnyo karano buang sampah atau buah nan jatuah dari tetangga sabolah. Hal kayak tu tajadi karano kurangnyo komunikasi, padahal apobilo dikecekan elok-elok ndak ka ado masalah kayak gitu di kehipun bertetangga. Jadi komunikasi ko ndak hanyo di keuarga jo, tapi paralu juo diterapkan dikehidupan batetanggo. Peran pemimpin di kampuang pun paralu untuak saling merukunkan masyarakatnyo, contohnyo sajo bisa jo mengadakan acara rutin dikampuang supayo silaturahmi tarui tajago dan indak ado yang namonyo musuah-musuahan antar tetanggo.


Bangkrut bukan bararti sagalanyo alah salasai. Jaan sampai situasi bantuak ko mambuek stress apolagi sampai depresi. Bagi pabisnis pamulo. hal-hal barikuik ko bisa manjadi pambalajaran tasandiri supayo di kamudian hari bisa manamukan strategi untuak mancagah kabangkrutan nan tajadi. Indak mandutoi diri surang. Dunsanak nan palaku usaho batuah-batuah manyadari kondisi saat ko, bahwa bisnis memang sadang jatuah jo kadaan ekonomi nan indak elok. Indak paralu mandutoi diri surang dan mamiliah tetap hiduik dalam bayang-bayang maso lalu. Jadi kayo itu pantiang, tatapi ingin salalu taliek kayo padahal ekonomi sadang sulik justru marugikan diri surang. Mako dari itu sadari dan mulai untuak manarimo kanyataan jikok sadang jatuah miskin.


Setelah sakian lamo ndak aktif akhirnyo masajik dakek rumah ambo kembali mangadokan kegiatan keagamaan barupo pengajian rutin. Sanang bana rasonyo. Ambo ndak paralu jauah-jauah mandanga kajian ka masajik tetangga. Bagi jamaah nan ingin mandangakan ceramah islam atau siraman rohani dari para ustadz dan ustadzah mako silahkan datang se ka masajik Al-Munawwarah Gunung Cama setelah solat maghrib di hari Rabu dan Minggu. Marilah awak ramaikan baliak masajik awak nan alah langang bana dari jamaah. InsyaAllah dengan selalu barado di lingkungan orang-orang soleh dan soleha mambuek keimanan dan ketaqwaan awak sadonyo samakin maningkek dan manjadi salah satu penghuni surgoNyo. Amiin ya robbal 'alamiin.


Banyak lai yang lain gaya hidup di kampuang kami misal e untuak sakada marayoan isra miraj. Biaso e mambuek acara lomba lomba agama satiok masjid maagia perwakilan e tu beko baru di lombakan.nan ikuik tu rato-rato anak kasado e, urang yang alah ba umua beko pai untuk mancaliak tu mambaok makanan. Yang manang beko dapek hadiah pitih jo makanan di akhir e baru beko mandoa samo- samo tu makan lai sambia mambahas sesuatu atau bagarah. Banyak pokok e kegiatan tu. kadang ado gai satiok nagari balomba lomba maajak lelang barang tu beko hasil e untuak mambangun fasilitas nagari dan manunjang ka sado urang.


Kalau di kaji baliak subana e urang ndak mendukung bana dan kalau dapek ndak nio pacaran do, soal e pacaran tu di dilarang dalam agama islam dan itu agama den. Tapi ndak bohong den alah pernah pacaran dan ndak sakali se do. Alah ado sekitaran limo mantan urang tapi yang emang urang akui bana ado 3 salabiah e ndak urang akui do. Baa kok ndak mengakui e karna emang maleh se dan banci samo duo urang tu. kadang den nio ndak pacaran do tapis usah nahan e, den nio lo kadang urang yang bisa den ajak carito, urang yang bisa di ajak bagarah dan bahas banyak hal.


Katiko ado wakatu luang, biasonyo den manyempatan diri untuak bamain bulutangkis jo kawan den di salah ciek lapangan bulutangkis di Bukittinggi. Lapangan tampek mainnyo indak tantu, baganti-ganti tagantuang nan kosong di hari itu. Kadang den bamain hanyo baduo sajo kadang ado kawan lain nan nio ikuik main. tapi labiah acok baduo sajo. Lapangan Bulutangkis di Bukittinggi haragonyo cukuik tajangkau, sakitar 25rb - 35rb per sesi. Ciek sesi itu biasonyo ado 4 jam. Ampia satiok lapangan di Bukittinggi itu mambalakuan dilarang mambali suttlecock dari lua. Jadi harus mambali suttlecock nan alah disadioan oleh pangalola lapangan. Acoknyo aden bamain sasudah pulang karajo, pado malam hari dari jam 19.00 - 23.00 WIB.


Olahraga nan rancak untuak fisik jo raso kompetitif bisa ditanaman katiko masih ketek. Urang nan jarang olahraga biasonyo indak talalu pacayo diri ka diri surang atau indak suka bakaringek samo sakali. Sangek disayangan kalau dari ketek indak suko olahraga dan hanyo suko bamain jo manonton tipi atau hp. Ajak anak untuak mangikuik an kagiatan lua nan mamanciang raso penasaran dan awak bisa mambimbiang anak sadariketek untuak maagiah informasi tantang olahraga jo caro nan mnayangkan sahinggo anak indak capek bosan. Dimulai dari maajak anak macaliak babagai pertandingan olahraga, indak harus datang langsung, contohnyo bisa dari tonton pertandingan nan ado di tipi atau media yang lainnyo. Labiah elok maagiah informasi samanjak dini dibandiang beko di akhir indak tartarik jo olahraga.


Di sakolah ado juo ekskul Pencak Silat, ekskul iko sabananyo tamasuak juo ka kalompok olahraga. Kareno gerakan-gerakan silek alah mambantuak awak kayak samo se jo baolahraga. Pancek silek marupoka kebudayoan tradisional Indonesia yang dimaksud adolah seni bela diri. Pencak silek takanal juo di lua nagari dan acok dijadian pertandingan dalam olahraga. Manuruik ambo memang pencak silek ko bisa masuak juo ka bidang olahraga jadi ambo tamasuak yang satuju. Kareno dari sisi sajarah olahraga pencak silek ko hampia mirip jo olahraga ranang. Ado sikap kudo-kudo yang bisa mampakuek kaki awak, gerakan tangan dan lain-lainyo yang punyo banyak manfaat juo untuak kasihaik an awak bantuak sadang baolahraga.


Sebagai seorang wirausaha samangaik awak minimal harus selalu stabil. Ndak buliah turun-turun karano akan bapangaruah jo usaho nan awak jalankan. Seorang wirausaha tu babeda jo urang nan karajo di kantua swasta, apolai PNS. Kalau PNS ndak bakarajo pun nyo hari tu gaji nan ditarimo akan samo. Ibarat kata kalau seorang wirausaha nan manggaleh tanpa ado karyawan, kalau nyo ndak manggaleh mako ndak akan ado pemasukan. Samakin rajin bausaho efeknyo akan samakin banyak pemasukan. Mako dari itu, seorang wirausaha pun harus bisa mamanfaatkan waktu samaksimal mungkin. Pokoknyo seorang wirausaha tu harus mamacik prinsip basonyo waktu tu adolah kepeang, sahinggo nyo akan maraso rugi kalau ndak bisa mamanfaatkan waktu dengan semaksimal mungkin.


"Sayua.. sayua..", suaro tukang sayua nan tiok pagi bakaliliang di sakita rumah ambo. Pagi ko rami ibu-ibu bakumpua dakek garobak tukang sayua. Alah jadi rutinitas ibu-ibu pagi-pagi balanjo sayua jo ikan nan dijua dek tukang sayua. Amak ambo pun ikuik mambali sayua di sinan. Tukang sayua ko sangaik mambantu ibu-ibu nan ndak bisa pai ka pasar atau ibu-ibu nan rumah nyo jauah dari pasar. Sayua nan dijua pun langkok. Kadang amak ambo minta dibalian sayua atau ikan tatantu di pasar untuak bisuaknyo. Tukang sayua ko pasti mambalian sasuai nan ibu-ibu mintak. Jadi alangkah sanangnyo hati ibu-ibu ndak paralu latiah-latiah balanjo ka pasa.


Jikok dulu Handphone digunoan untuak alat komunikasi sajo, kini handphone ko bisa manjadi sarana hiburan, sarana  infromasi dan lainnyo. Handphone partamo kali disobok an dek Martin Cooper nan manjadi karyawan dari Motorola di tahun 1973. Handphone partamao yang barhasil nan di dunia adolah handphone tipe Dynatac. Ide ko bamulo katiko Cooper nio mambuek perangkat komunikasi nan murah dibaok kamano-mano dan flesibel panggunoannyo. Dulu handphone bareknyo bisa sampai 2kg dan mamakn biaya nan mancapai 90 juta. Tokoh lainnyo ado Amos Jpel nan fokus pado switching, adolah proses panyambuangan ponsel ciek ka ponsel nan lainnyo nan bisa manggarik tanpa taputuih-putuih. Samakin bakambang ponsel ko bakambang manjadi labiah ketek dan banyak mampunyoi fungsi nan labiah menarik.


Liburan indak salalu diartikan harus diluar rumah taruih, kegiatan yang awak lakukan katiko hari libur bisa lo disabuik liburan kalau awak manikmatinyo. Dirumah misalnyo untuak sekalian melakukan hal yang positif  waktu libur bisa awak marapihan rumah basamo keluargo basamo-samo sambia mandangaan musik. Soalnyo kalau basamo rasonyo sanang se apolai sambia galak-galak dan mandanga an lagu yang lamak di dangan talingo. Jadi kalau yang nio liburan se saran ambo buek rumah tu senyaman mungkin dan awak bisa membuat aktvitas bantuak lagi liburan. Misalnyo bamain basamo jo amak dan apak dan kegiatan lainnyo yang bisa awak lakukan katiko hari libur tibo. Liburan dirumah se ndak baa do asal basamo anak jo istri untuak yang alah bakeluarga.


Manusia adolah makhluk sosial yang ndak bisa lapeh dari pernyataan bahwa manusia saling membutuahan. Ndak terkecuali bakawan, atau manjalin hubungan samo kawan. Manuruik Aden manjalin hubungan nan elok ka sasamo kawan dapek saliang manguntuangan, baa macam itu? Karano kalau ado masalah kito bisa saliang manolong. Kalau ado hubungan nan ndak elok samo kawan capek salasaian, cari pamasalahannyo dan cari solusi dari masalhnyo. Karano masalah diantaro kawan nan dipadian balaruik-laruik ndak elok dan dapek mamutuih hubungan kawan. Banyak kawan nan awalnyo dakek bana bisa jauah karano adonyo kasalahpahaman. Jadi komunikasi pun pantiang bana dalam mambangun hubungan bakawan nan elok, kalau kito bisa manjalin hubungan nan elok jo kawan, nantinyo di dunia karajo, kiyo pun bisa bakarajo dalam tim.


Manuruik ambo, kalau anak alun cukuik umua jan cubo-cubo untuak maagiah hp. Apo lai kalau awak ndak mangarati ba a caro mangontrol tontonan anak. Kini internet tu babayo bana. Apo se bisa diakses anak. Ditambah lo kini samakin banyak bakaliaran konten-konten nan ndak layak untauk di tonton anak-anak. Babeda hal nyo kalau anak tu alah basakolah. Kalau nyo alah basakolah tu anak ko lah acok jauah dari awak. Kok mode tu ndak ba a kalau ka diagiah hp. Tapi ingek, kalau mambalian hp jan hp nan rancak lo. Hp nan biaso-biaso se. Asal lai bisa mahubuangi awak se alah tu mah.


Penggemar Manchester United rasonyo harus banyak batarimo kasih kapado palatiah timnas Balando saat iko, yaitu Louis Van Gaal. Louis Van Gaal adolah palatiah nan mambali penyerang asal Prancis, yaitu Anthony Martial. Sang penyerang Prancis tersebut kini manjadi salah satu andalan Manchester United di lini serang. Namun, Jaso Van Gaal nan paliang gadang untuak Manchester United bukanlah soal Martial, tapi soal pemain muko lain nan kini manjadi andalan Manchester United juo. Pamain itu adolah Marcus Rashford yang performanyo sadang maningkek samanjak piala dunia. Van Gaal adolah palatiah partamo nan mambari Rashford kesempatan untuak tampil di tim senior. Samanjak saat itu Rashford manjadi salah satu tumpuan Manchester United di lini serang.


Salain dijadikan piliahan dek urang nan nio hiduik sadarhana dan hemat, desa biasonyo dijadikan tampek tingga piliahan juo dek urang nan ingin hiduik nyaman dan tantram. Ado banyak hal nan mandukuan seseorang untuak marasokan hiduik nan nyaman dan tantram jikok hiduik di desa. Salah satunyo adolah karano di desa biasonyo suasananyo masih asri dan sajuak. Hal iko tantunyo dapek mambuek jiwa seseorang manjadi tanang dan tantram. Ditambah lagi dengan posisi desa nan jauah dari hiruak pikuak kota gadang sahinggo mambuek suasananyo samakin nyaman. Hal-hal sarupo itu tantunyo manjadi nilai tambah bagi desa sahinggo urang-urang mamiliah desa sabagai tampek bakagiatan sahari-harinyo.


Tekad Dina untuak gabung ka klub tajun payung. Inyo ingin manyalurkan minatnyo tahadap ketinggian sahinggo ingin tagabung dalam grup ini. Persiapon pun alah inyo lakukan,  inyo manyiapkan segala safety serta hal-hal lain nan paralu diperhatikan katiko tajun payung. Satelah bahasil untuak tabang inyo akan mangarahkan setirnyo ka arah nan inyo mau tentu saja inyo haruih mampertimbangkan keadaan angin saat itu. Namun indak semua urang bisa bagabung ka cabang olahraga nan cukuik ekstrem iko karano katiko inyo diagiah kepercayaan untuak tabang sendiri manggunoan parasut inyo haruih mamiliki  SIM untuak tabang tasabuik. Mako dari itu jiko ado nan tatarik untuak mancubo cabang olahraga tajun payung iko mulailah untuak baraja dan mandapekkan SIM tabang.


Tiok hari Minggu pagi biasonyo urang rami pai jogging. Kagiatan jogging pagi di hari Minggu ko manjadi sabuah kagiatan rutim di satiok suduik nagari. Jago subuah, pakai baju santai sambia mamakai sarawa training dan indak lupo mamakai sapatu. Atau kalau nio indak ribet biasonyo pakai baju lalu samo tarompa, yang pantiang jogging jo kawan barami rami. Tujuan untuak main, tapi sacaro indak sadar kalau jogging ko manjadi olahraga nan mudah untuak dilakuan. Bajalan, balari dan mangatur angok yang dimano udaro pagi nan masih barasiah kualitasnyo, tantunyo rancak untuak badan. Kagiatan olahraga nan dilakuan tiok hari Minggu ko banyak nan malakuan untuak palapeh litak saminggu ka balakang dek sakolah ataupun padeknyo karajo.


mamakai celemek katiko mamasak marupokan hal nan pantiang dan cukuik vital katiko mamasak. karano katiko awak mamakai celemek, pakaian awak tajago dari kotoran atau lantiangan bahan makanan ka pakaian nan sadang awak pakai. jadi bisa manjago kabarasiahan pakaian awak katiko sadang mamasak dan pakaian tetap barasiah katiko sasudah mamasak. untuak celemek ko tabuek dari 2 macam bahan, nan patamo kain dan nan kaduo dari kulik jok. untuak di dapua paliang rancak manggunoan celemek nan babahan dasar jok karano dapek malinduangi pakaian dari lantiangan minyak atau kueh katiko mamasak. karano kalau pakai celemek nan tebuek dari kain ado kamungkinan tembus katiko minyak kanai kacelemek tasabuik.


Malakuan aktivitas bacocok tanam kalau awak nio mananam sayua. Kareno ado nan awak tanam ado juo nan awak tuai. Artinyo awak indak mananam se tapi dari tanaman itu bisa awak pagunoan. Contohnyo kan sayua atau buah, dirumah ambo labiah banyak sayua yang ditanam dek amak ambo. Kareno manurik amak ambo kalau mananam sayua mambuek awak tabiaso juo untuak mangonsumsi makanan sihaik. Kareno katiko kalauargo awak mamiliah untuak mananam sayua, sacaro otomatis awak juo manghargoi amak awak dan tamotivasi untuak makan makana sihaik yang diambiak dari kabun surang. Apolai katiko libur sakolah awak basamo mamanen sayua atau mamatiak sayua yang alah bisa dimasak. Labiah sanang rasonyo makan makanan nan awak ambiak surang.


Ciek dari banyak olahraga yang ringan dan bisa ambo karajoan satiok pagi adolah Plank. Ambo acok bana kalau pas alah tajago pagi plank agak duo minik se. Bagi kebanyakan urang mungkin plank ko agak barek, kalu urang yang baru patamo kali. Kareno plank ko bantuaknyo, samo kayak push up bedanyo manggunoan lengan bawah sebagai tumpuan. Wakatu plank tu badan ambo bantuak raso indak mamijak bumi. Walaupun plank ko tamasuak olahraga ringan tapi jan salah lai, plank ko punyo banyak bana manfaaik untuak tubuh awak. Untuak yang sadang nio manurunan barek badan cocok juo malakukan plank, kareno biso maningkek an metabolisme awak.


Pisau adolah alat nan digunokan untuak mamotoang sabuah benda. Pisau terdiri dari duo bagian utamo, yaitu bilah pisau dan gagang atau tampek mamacik pisau. Pisau dapua mampunyoi limo jenis, antaro lain boning knife, paring knife, bread knife, cleaver knife, dan fluting knife. Boning knife adolah jenis pisau dapua nan biaso digunokan untuak mengiris tipih dagiang. Paring knife adolah jenis pisau dapua nan biaso digunokan untuak mangubak buah, mamotoang sayua, dan mamisahkan kulik udang. Bread knife adolah jenis pisau dapua nan biaso digunokan untuak mamotong roti. Cleaver knife adolah pisau dapua nan biaso digunakan untuak mamotong dagiang dengan tulang nan gadang. Fluting knife adolah pisau dapua nan biaso digunokan untuak mambuek dekorasi pado piriang. Ukuran dari pisau dapua babeda-beda sasuai jo fungsinyo.


Lisa nan marupokan seurang pangusaha kini alah mampunyoi pabrik sendiri untuak mamproduksi barangnyo dan mampunyoi babarapo jumlah karyawan nan inyo pekarajokan. Biasanyo saat pagi hari sabagai wirausahawan Lisa salalu mamantau kegiatan proses produksi di pabrik miliknyo sahinggo inyo dapek melakukan pamantauan langsung dan evaluasi langsung katiko ado kesalahan ataupun permasalahan nan timbul. Salain itu Lisa melakukan promosi nan inyo lakukan di barbagai media sosial nan inyo mpunyoi serta ikut mangelola akun perusahaannyo sahinggo inyo dapek mamantau proses pelayanan nan di agiahkan dek karyawannyo tahadok calon pelanggan atau customer. Salain itu jugo bisa salalu rutin mangecek laporan keuangan nan alah dibuek untuak manjelaskan informasi terkait keadaan perusahaan saat itu.


Mangandarai sapeda gunuang babeda jo mangandarai sapeda normal dalam babagai caro, sarupo seni bela diri, gaya babeda mamiliki teknik nan samo tetapi babarapo hal harus dilakukan sacaro babeda untuak mamastikan bahwa mereka mambantu kamu dengan bayiak. Jadi, maskipun kamu mungkin bisa mangandarai sapeda, ado katarampilan nan harus kamu ubah katiko kamu mangonversi manjadi sapeda gunuang. Maskipun memang sapeda gunuang masih lah manggunokan sapeda namun pantiang untuak dikatahui duo olahraga ko jauah babeda, apo lai dari sagi resiko nan harus dihadapi. Butuah mentalitas nan tinggi dan pamahaman nan rancak guno mangurangi resiko nan ado. Namun katiko alah tabiaso dan paham akan baraso enjoy dan mudah.


Urang nan manjadi food presenter yang berarti tugasnyo sebagai pemandu acar-acara kuliner, inyo mancicipi masakan-masakan yang inyo datangi. Ambo acok bana mancaliak program kuliner-kuliner di layar tv tapi kok manuruik ambo urang tu indak terlalu jujur, bagi ambo agiah pandapek juo jo makanan yang awak makan apobilo ado yang kurang. Ambo acok mancaliak urang tu lamak-lamak se dan bantuak lahap bana mamakannyo, lai buliah mode tu tapi labiah bagus kalau awak maagiah rating dan pandapek jo makanan awak. Soalnyo ambo alah pernah makan di tampek nan didatangi food presenter ko tapi makanannyo biaso se, jadi itulah yang ditakuik an kalau se pemikiran urang nan manononton di rumah terlalu tinggi jo tampek makan tu. Takuik nyo pas alah didatangi kecewa bantuak ambo.


Kalau kalian nio mambantuak maso otot tubuah mako sarancaknyo kalian kalau olahraga paralu pakai barbel atau nan sajenisnyo. Contohnyo se kalian bisa pakai boto nan diisi jo kasiak. Ndak paralu nan barek-barek 50 kg. Sasuai an se jo kemampuan kalian dulu. Olahraga tu ndak soal pacu-bapacu do. Kalau kalian baru kuek angkek barbel nan barek 5 kg lakukan se itu. Jan dek gara-gara pantang kalah jo kawan langsuang se bapasoan maangkek barbel nan barek 50 kg. Ndak sehat nan ka dapek kok mode tu do. Kajang otot nan ka lai. Baansua-ansua se dulu sahinggo ndak lo gadang resikonyo. Semangat untuak sehat sadonyo!


Ja'far bin abi thalib adolah sahabat nabi Muhammad SAW yang rupo dan perilakunyo disabuik mirip rasulullah. Ja'far dijuluki juo sabagai sang buruang sarugo yang bakicau. Rasulullah maagiah gelar ka jafar bin abi thalib sabagai bapaknyo urang-urang miskin. Ja'far dan isterinyo bagabuang dalam barisan kaum muslimin, pasangan suami isteri ko salalu mandapek panyiksoan dari kaum qurais pado saaik itu, namun mereka saba dalam manarimo sagalo cobaan. Dari carito ja'far yang di sikso masiah saba sabananyo awak balum sabarapo lai tapi manga kok awak indak manjadi urang yang saba. Awak paralu maubah dan baraja saba denga caro mangarati makno yang tadapek maknanyo, lalu bahati-hati dalam maambiak tindaka, indak manjadi urang yang pandendaam, salalu badoa dan yakin kalau Allah SWT selalu basamo urang-urang yang saba.


Mulai hari iko masyarakat harus lah mulai mamikiakan untuak manggunokan alat masak nan babahan dasar besi. Hal iko disababkan karano manuruik penelitian, alat masak babahan dasar besi labiah aman untuak kesehatan. Alat masak nan tabuek dari besi cukup baiak untuak kesehatan karano bisa manahan suhu tinggi. Lalu alat masak nan babahan dasar besi indak mangaluakan asok baracun nan babahayo untuak kesehatan. Dan nan paliang pantiang alat masak babahan dasar besi mampunyoi teknologi anti lakek alami. Jadi alat masak nan tabuek dari besi indak paralu manggunokan teflon anti lakek nan punyo resiko buruak untuak kesehatan. Jadi tunggu apolai kawan-kawan? Ayo baraliah manggunokan alat masak babahan dasar besi.


Lalapan atau biaso nan disabuik lalab dalam bahaso sunda, biaso wak tamui sabagai kawan makan nasi basamo lauak-pauak lain bantuak ayam goreng, pecel lele, bebek goreng, dan lainnyo. Ampia samo jo salad makanan khas baraik sinan, tapi lalapan indak disajian basamo saus atau dressingnyo. Sayua-sayua nan tamasuak lalapan antaro lain, salada, lobak, kacang panjang, daun kamangi, tomaik, timun, daun kalikih, daun pucuak ubi, jariang, patai. Sayua-sayua iko biasonyo ado nan dihidangan dalam kaadaan matah atau kaadaan satangah masak. hal iko batujuan supayo serat nan baguno untuak malancaran pencernaan nan ado di dalam sayau indak hilang. Indak payah manamuan lalapan, lalapan bisa mudah dicari di pasa tradisional atau pasa modern bantuak di supermarket.


Samakin maha seafood ndak manunjuakan samakin bergizi lo jenis seafood tu. Seafood nan murah dan banyak dijua di daerah wak kironyo tinggi lo gizinyo. Misalnyo ikan teri, ikan ketek nan alah umum digunoan dalam masakan Indonesia. Ikan nan punyo raso cenderung asin ko punyo kanduangan niasin, selenium, sampai kalsium nan elok untuak tubuah. Niasin atau vitamin B3 sangaik baperan untuak kasehatan sistem syaraf. Sadangkan selenium ko mineral nan dibutuahkan dalam sistem kakebalan tubuah, produksi hormon, dan antiokasidan. Ikan teri ko kayo juo dek kalsium. Kalsium ko ancak untuak kesehatan gigi dan tulang wak. Jadi makan ikan teri pun wak alah tamasuak makan makanan nan bergizi tinggi.


Tripitaka marupokan kitab suci agamo budha. Tripitaka mamiliki tigo bagian yang tadiri dari Vinaya pitaka yang mampunyoi ciri isinyo tentang (kumpua ajaran yang diparuntuakkan bagi umaik vihara). Lanjut Sutta Pitakka Yang bacirian bahasan tentang kumpulan caramah/dialog. Abidhamma Pitaka tentang kumpuan doktrin yang labiah tinggi. Umaik budha mayakini kitab tripitaka ko adolah sumber ilmu pengetahuan yang indak ado habihnyo untuak digali dan dikaji. Dalam ajaran agamo budha pikiran ko sabana pentinf kareno marupokan karunia yang dimiliki dek manusio. Kitab tripitaka ko istilah yang digunoan umaik budha untuak manggambaan naskah kanon mereka, seperti yang sabalumnyo disabuik an, yang sasuai dengan tigo makna diateh.


Museum Adityawarman adolah salah satu museum nan ado di kota Padang. Lataknyo di Jl. Diponegoro nan masih dalam kawasan Taman Melati. Museum Adityawarman ko adolah salah satu objek wisata sejarah dan budaya. Dari museum ko awak akan bisa mancaliak benda-benda peninggalan sejarah minangkabau. Mulai dari pakaian adat, sanjato tradisional, dan lain-lain. Anak-anak mudo kini pasti banyak nan ndak tau kalau ado tampek wisata sejarah ko di Padang. Terbukti dengan angko kunjuangan museum nan ndak begitu acok dikunjuangi dek anak-anak mudo. Cubolah sakali-sakali bakunjuang kasiko untuak labiah mangenal budaya awak budaya Minagkabau. Kalau ndak awak sia lo nan akan melestarikan budaya Minangkabau nan kayo dengan sejarah dan budayanyo.


Kambali ka carito anak kos, tamasuak ambo nan maleh manyapu kalau alah panek di lua. Katiko pulang ka kos tantu awak nio lalok di ruang nan barasiah. Jadi ambo ko paralu bana robot pambarasiah lantai, alaik nan ciek ko baguno bagi ambo. Mampagunoannyo mudah juo indak mambuek panek jadi nan patamo tu awak ambiak kabel atau apopun nan manggaduah jalannyo vacum cleaner ko, kaduo latak an vacum cleaner ka lantai, katigo takan tombol nan untuak manghiduik an nyo dan siap robot pambarasiah awak bisa bajalan surang mambarasiahan debu nan ado di lantai. Baa ambo raso kalau lai nio barasiah tapi indak panek bisa mampagunoan iko.


Saat iko Andi marupokan salah ciek urang nan labiah mamilih manjadi freelancer  nan dapek bakarajo dari rumah atau labiah dikenal jo work from home. Hal iko nan dilakukan karano inyo indak nio terikat dek jam karajo dan waktu lembur. Inyo akan mangerjakan tugasnyo sesuai jo waktu nan inyo nio asalkan target alah dilengkapi dan salasai. Inyo manyiapkan alat-alat nan barguna sabagai panunjang dalam pekarajoannyo takah laptop,handphone,  jaringan internet dan lain sabagainyo. Salain itu katiko Andi maraso jenuh untuak mangerjakan pekarajoannyo di rumah mako inyo akan pai ka cafe atau tampek lainnyo nan manuruiknyo nyaman untuak mangerjakan tugasnyo sabagai karyawan remote atau freelancer. Inyo maraso senang untuak bakarajo di manopun nan inyo nio dan kapanpun nan inyo inginkan.


Banyak kajadian nan indak tadugo wakatu awak sadang olahraga. Maya tamasuak urang yang rutin bana baolahraga, ssminggu tu bisa limo sampai anam kali. Katiko sadang olahraga di tampek gym pasti banyak hal-hal nan inyo caliak, soalnyokan lai ndak maya surang ditampek tu. Suatu katiko maya sadang main alaik, namonyo Lat pulldown machine. Sakatiko pas nio manariak alaik tu, indak bisa manggariak maya kareno taraso samakin barek. Maya bapikia apo kini inyo sadang indak fit, biasonyo lai bisa dipakai dan kuek se maya. Datanglah urang nan ado di gym tu yang mancaliak maya kabingungan, inyo turunan lah saketek babannyo. Ondeh tanyato baban nyo masih, baban urang sabalum maya. Tagalak dan malu lah maya ko, kareno inyo lupo mancek baban nyo malah bapikia yang indak-indak. Mangko dari itu carito maya bisa awak ambiak palajaran untuak indak taburu-buru. Marilah awak caliak panyabab dulu sabalum manyimpulkan.


Urang awak pasti tau bana lamaknyo sate padang, dari lontong nyo sampai kuah sate nyo tu lamak bana kalau sate khas sumatera barat ko. Sate padang mandanga dari namonyo se awak tau inyo barasal dari ma, dan rato-rato yang tau sate padang ko pasti suko indak urang awak se do tapi dari daerah lain pun mangakuinyo. Sate padang ko kuah nyo kental tapi ndak yang kental-kental bana dan warnonyo tu labiah menawan soalnyo kayo akan cabe merah dan rempah-rempah yang banyak. Dagiang sate padang pun terlebih dulu dimasak jo bumbu supayo labiah marasap. Cubolah awak ka tampek urang jualan sate padang pasti khas bana mulai dari baun nyo sampain rasonyo yang lamak bana.


Manjadi urang nan karajo di kantua kadang mambuek awak bosan dan panek bana rasonyo. Tapi awak masih harus manjalani karajoan nan alah diaagiah untuak awak. Mangko dari itu awak haruslah punyo target dan manjalaninyo sasuai dan indak ditunda-tunda. Marilah samangaik untuak kalian nan kini sadang karajo. Kareno pentingnyo samangaik karajo. Kareno akan mandorong penggawai bakarajo labiah elok dan produktif. Sahinggo tujuan dan targer nan ado tacapai. Jadi apobilo saorang karyawan di kantua samangaik karajo mako perusahaan akan mamparoleh banyak kauntungan. Untuak itu marilah samangaik untuak bakarajo dan salasaian tugas sasuai jo apo nan ado didepan awak. Sahinggo indak batumpuak-tumpuak karajo tu.


Manuruik ambo wajar-wajar se hp si Rini tu dipakai untuak bafoto-foto kalau ado kegiatan kumpua-kumpua. Soalnyo hp si Rini tu Iphone. Jaleh kamera Iphone tu terkenal sabagai kamera hp nan paliang rancak, ndak lebay, dan paliang natural. Kalau ndak nio hp nyo dipakai sabananyo ndak masalah juo sih karano itu punyo nyo dan hak nyo lo untuak nio maminjaman atau ndak. Cuma kan urang bisa manilai dari situ kualitas si Rini ko mode apo. Masa untuak mainjam bafoto se ndak nio. Apo lai nan lain. Pilik bana kecek urang beko. Ndak ka di larian bagai hp tu dek urang do.


Siapa nan maraso olahraga tu barek? Barek malakuan atau barek di niek? Tabilang banyak nan maleh olahraga dek indak ado alatnyo, indak ado waktu atau alasan-alasan klise lainnyo. Padahal di maso na  serba canggih dan murah indak ado alasan indak baolahraga. Alat-alat olahraga nan mampunyai banyak fungsi di satu tampek dan mampunyoi harago nan basahabat di dompet. Alat-alat nan olahraga na basahabat bisa pulo awak sobok an di babagai tampek. Bamain bola di dakek lapangan tampek tingga, bamain bulu tangkis di muko rumah, dan bisa pulo lompek tali di dalam rumah dengan hanyo manggunoan alat tali. Olahraga minimal 1 kali dalam saminggu alah mambuek badan manjadi sehat dan bugar untuak manjalankan kagiatan di ahari bisuaknyo.


Banyak hal nan elok yang bisa awak dapek an dari kawan awak surang. Perilaku jo keseharian awak juo dapek bapangaruh kareno kawan. Oleh kareno itu awak harus juo mampunyoi kawan yang elok dan bisa mambuek awak manjadi urang nan elok juo. Hubungan awak jo kawan awak saharusnyo samo-samo elok indak inyo se yang harus elok tapi awak juo harus elok ka inyo. Sekali lai ambo manyabuik an, barikuik barapo ciri kawan nan elok. Mereka yang indak mamparmasalahkan hal-hal sepele, mambaok pangaruh yang elok, maraso nyaman kalau bamain basamo, mamiliki empati tahadok kawan nan lainnyo juo. Dalam artian memang inyo elok urangnyo, indak mamiliah-miliah kawan.


Baru kapatang ko ambo pai jalan-jalan ka Jogja. Katiko sadang bajalan-jalan di sekitaran jalan Malioboro ambo mancaliak banyak urang bakarumun. Dek penasaran ambo caliak lah ka sinan. Ruponyo urang rami mancaliak pengamen.Tapi ado nan unik dari  pengamen ko. Nyo mangamen manggunokan alat musik tradisional. Salah satunyo adolah angklung.  Mauruik ambo, sabagai nan pertamo mancaliak penampilan pengamen manggunokan alat tradisional untuak sacaro langsuang nan taraso saat itu bulu kuduak ambo sangat marindiang. Bukannyo dek takuik tapi tibo-tibo raso bangga manyelimuti diri karano awak punyo nan saroman ko di Indonesia. Bunyi-bunyian nan dikaluakan dek alat musik tradisional ko emang khas bana. Sakatiko raso cinta jo Indonesia ko datang sacaro tibo-tibo.


Kapitiang adolah menu masakan seafood nan sangaik banyak dipasan dek urang-urang. Memang pado umumnyo urang nan datang ka restoran seafood mamasan kapitiang. Banyaknyo urang nan mamasan kapitiang katiko pai ka restoran seafood tantu bukan tanpa alasan. Alasan partamo urang mamasan kapitiang adolah karano kapitiang nan sulik ditamukan di pasaran. Salain itu kapitiang pun sulik untuak diolah sahinggo sangaik jarang ado urang nan mamasak kapitiang di rumah. Kamudian kapitiang nan dianggap sabagai makanan mewah pun manjadi alasan banyak urang nan mamasan kapitiang untuak dimakan. Namun bukan hanyo itu kaunggulan kapitiang. Salain hal-hal nan lah disabuikan tadi kapitiang pun mampunyoi raso nan lamak. Jadi rasonyo wajar kalau kapitiang jadi menu favorit di restoran seafood.


Kalau di rumah nan satiok pagi nan manonton tv ambo surang e nyo. Kareno urang sakolah sadonyo, adiak jo amak ambo ka sakolah nan apak ambo pai juo karajo. Ambo surang e nyo yang manonton kalau pagi, kareno ambo libur semester nan awak tau kalau urang kuliahan liburnyo pasti agak duo bulanan. Ambo maraso manonton tv katiko langang, kareno kalau alah pulang adiak ambo inyo nio nonton kartun, nan amak ambo kalau alah malam nio manonton sinetron juo. Jadi memang urang ko sasuai wakatu inyo yang kapan bisa se. Ambo surang nonton pagi, beko gantian adiak ambo indak nio lo di gaduah. Memang tv ko sampai kini masiah juo jadi tontonan.


Ado barita lai tentang teknologi yang kini alah ado jo urang lua negeri yang manggunoan barang iko. Teknologi Masin palipek pakaian adolah masin canggih yang mampu manyetrika dan malipek pakaian dalam wakatu bara detik se. Jadi dengan adonyo teknologo iko, awak dimudahan untuak malipek baju. Manuruik ambo mesin ko ancak-ancak se kareno bisa mambuek awak indak panek lai, tapi pikia an juo pitih untuak mambali nyo. Sabana galak se kawan ambo kalau alah mode ko ambo mangecek. Kareno indak sadoalah teknologi tabaru bisa awak miliki kareno pitih yang bisa dipakai untuak hal lain. Tangan ko masih bisa dipakai kaduo nyo.


Manyuruah adiak ambo makan buah samo payahnyo jo manyuruahnyo mandi pagi kalau hari libur. Payah bana. Babagai caro dilakukan dek mama supayo namuah makan buah tapi tetap ndak bisa. Sampai-sampai, supayo bisa makan buah mama mabuek an jus pakai gulo bia labiah manih hampia tiok hari supayo adiak ambo nio maminumnyo. Tantu ambo langsuang mangecek an ka mama ambo kalau jan mode itu. Karano salain buah nan di jus akan mahilangan sabagian manfaat buah seperti kandungan seratnyo, akan manyebabkan panyakik diabetes karano kanduangan gulo nan banyak dimasuak an ka dalam jus. Jadi demi kebaikan adiak ambo akhirnyo mama ambo mangurangi maagiah jus buah dan lambek-lambek maagiah pengertian ka adiak ambo kalau makan buah tu penting untuak tubuah. Alhamdulillah kini adiak ambo lah bisa makan buah tanpa di jus dan pakai gulo.


Diwaktu istirahat salasai baraja, siska jo kawan-kawannyo mamiliah untuak maota santai sambia mangarojoan catatan materi nan alun tasalasaian. Tapi indak lamo sudah tu, kami dikajuik-an samo Diana nan merupakan siswa lokal lain yang mambaok duo karanjang barisi makanan sadang masuk lokal kami. Kironyo inyo sadang manggaleh nan biaso inyo lakuan di satiok hari jum’at ka satiok lokal nan ado di sakola kami. Inyo manawaran galehnyo ka kami nan sadang dalam lokal waktu itu. Dek karano kami alun makan dari pagi kami baniek untuak mambali galehnyo. Makanan dalam karanjang nan Diana tawaran ka kami barisi bakwan, tahu isi, pisang coklat, dan makanan lainnyo. Satalah salasai mamiliah makanan nan ka kami bali kami maagiahan pitihnyo ka Diana.


Didunia iko indak hanyo ado kahidupan nan dirasoan samao manusia, hewan maulun tumbuhan. Malainkan awak hiduik badampingan samo makhluk nan indak kasat mato sahinggo hanyo urang nan diagiah keistimewaanlah nan dapek marasoannyo. Makhluk itu adolah jin dan sabangsanyo. Mako dari itu, hendaklah balinduang kapado Allah agar aktivitas awak dapek dijauhi dari mara bahayo. Karano awak hiduik badampingan samo makhluk lain mako dari itu hendaklah dijago aurat sahinggo jin indak dapek mancaliak aurat. Dalam ajaran agamo Islam, malindungi diri dari pandangan jin yaitu dengan mambaco do'a khusus untuak maminta perlindungan. Dengan dibacoan do'a tasabuik dengan izin Allah awak dapek tahindar dari pandangan buruak jin. Mako dari itu, marilah mambaco do'a talabiah dahulu katiko mambuka maupun mamakai baju.


Lenovo Bussines notebook V330 -14IKB adolah laptop nan wajib dipunyoi dek para mahasiswa. Laptop iko sangaik layak untuak dimiliki karano mampunyo cukuik banyak kaunggulan. Kaunggualan partamo dari laptop iko adolah processornyo nan marupokan generasi terbaru, yaitu intel core i5-8250U. Kamudian laptop iko pun didukuang dengan RAM 8 GB dengan rincian 4 GB+4 GB DDR4. Laptop iko pun dibekali dengan panyimpanan HDD 1 TB. Laptop Lenovo Bussines Notebook V330-14IKB iko pun mampunyoi VGA nan integrated. Layar laptop ko cukuik gadang, yaitu 14 inci nan anti glare display. Salanjuiknyo laptop tipe iko manggunokan teknologi trusted platform module. Terakhir, laptop iko mampunyoi webcam nan sangaik janiah.


jiko kawan kawan baminat manjadi fotografer makanan atau hanyo suko maabadian foto makanan di Instagram pribadi kawan kawan, mungkin iko cocok untuk hobi kawan kawan tu. jo pertumbuhan media digital nan pesat ko, profesi tukang foto makanan ko labiah gadang dari sabalumnyo. walaupun ndak ado data gaji nan pasti dari tukang foto makanan ko, tapi umumnyo tukang foto makanan ko bagaji sakitar 550 juta partahun. angka nan fantastis bagi kawan kawan nan hobinyo mamoto makanan. banyak nan mambutuahan profesi ko karano samakin bakambangnyo dunia digital dan kini kadai makanan se alah mamakai aplikasi online untuak mamasannyo. peluang ko sangaik bagus dan kalau kawan kawan baminat silahkan mahubungi pihak pihak nan mambutuahan.


Bagi awak nan pamula atau seorang lulusan baru bisa manjadia wirausaho bukak bimbingan baraja sabagai pekerjaan. Usaho bimbingan baraja marupokan wirausaho yang mudah dan indak rumit untuak pamula nan nio mambuka jasa bimbingan baraja ko. Langkah awal untuak mamulainyo adolah nan patamo tantuan mata pelajaran apo nan awak fokuskan, kaduo tepatkan sasaran, katigo awak harus mamperkenalkan usaho awak ko dan keunggulannyo, siap tu agiah bukti dan testimoni supayo banyak yang nio ikuik bimbel awak. Jadi bimbingan baraja ko marupokan sabuah bisnis yang bergerak di bidang jaso informal. Jasa yang ditawarkan adolah bimbingan baraja untual anak-anak sakolahan yang sasuai sasaran target awak.


salad buah mama loren marupokan tampek makan yang manjua berbagai macam olahan buah, dari mulai salad, jus, dan buah potong. Di tampek ko buah yang di gunoan masih segar dan rancak, ndak ado busuaknyo. nan manjadi favorit ambo disinan adolah mangga, alpukat samo apel. untuak buah-buah tadi ambo suko jo barbagai macam olahan nan di sadioan dek kadai ko. Jo raso nan di agiahnyo mambuek kito bapikiran untuak berpola makan sehat. Karano kesehatan itu sangaik lah pantiag untuak kito jago basamo-samo. jadi disinan diagiah tau lo bermacam khasiat dan fungsi buah-buahan tadi tarhadap bagian tubuah kito. Jadi mari kito jago kesehatan kito basamo-samo.


Tingkek pangangguran di Indonesia bisa bakurang jo saurang wirausaho. Iyo batua indak paralu banyak, ciek wirausaho sajo bisa mangurangi tingkek pangangguran di sabuah negara. Hal iko karano wirausaha adolah saurang nan manciptoan bisnis baru jo manangguang sabagian gadang rasiko dan manikmati sabagian gadang imbalan. Saurang wirausaha biasonyo dicaliak sabaga investor, sumber ide, barang, jasa atau bisnis nan baru saurang wirausaha mamainan paran kunci dalam ekonomi negara. Dimano wirausaha manggunoan bakat dan kacadiakannyo untuak mamanuhi kabutuahan konsumen dan mambaok hal itu ka pasaran. Jo tapanuhnyo kabutuahan konsumen bisa manghasilkan kauntuangan. Salain kauntuangan pribadi, usaho ko mambutuahan tanago karajo sahinggo bisa manciptakan lapangan karajo.


Sado urang pasti suko jo minuman coklat tapi cuboan lah sakali-sakali indak yang dingin se tapi cubo juo lah yang coklat angek. Ambo kalau lagi hujan suko bana minum coklat angek selasain hangat jadinyo tubuh awak , awak minumnyo pun tanang lamak. Coklat angek ko bisa meningkek an produksi serotonin,  zat iko bisa mengatua tingkat mood awak, coklat juo mengandung polifenol  yaitu sebagai antioksidan, bisa menurunkan kadar kolestrol awak dan manjago diri awak dari panyakik jantuang. Buek anak-anak yang suko bana jo minuman coklat cubolah sakali-kali minum coklat angek apolai kalau hari sadang dingin. Ambo se suko kalian pasti suko juo kalau alah mancubo nyo.


Kalau pai liburan ka daerah lain atau negara lain cubolah untuak mancubo transportasi nan ado di sinan. Misalnyo kalau ka Venesia, Italia, cubolah naiak gondola . Gondoal ko jenis parahu tradisional nan digunoan oleh urang-urang di Venesia, Italia, sabagai transportasi umum. Kota Venesia terkenal jo sungai nan mangalir di sapanjang kota nyo jadi keadaraan urang-urang nyo banyak mamiliah naika parahu. Gondola biasonyo dikendarai oleh seorang gondolier manggunoan tongkek panjang nan disabuik forcola. Jo gondola ko wak bisa manikmati pamandangan indah dari sungai dan bangunan-bangunan nan ado di Vanesia. Salain itu, gondola ko bisa lo maanta wak ka tampek-tampek nan acok dikunjungi dek wisatawan lain misalnyo restoran atau toko. Mungkin wak bosan kalau raun-raun lewat darek, cuboanlah raun-raun naiak gondola ko di Venesia.


Ambo sasakolahan Ikuik pesantren kilek satiok bulan ramadhan. Memang alah manjadi kegiatan rutin keagomaan kami di sakolah. Biasonyo materi nan diajaan katiko pesantren kilek adolah tentang mambaco al-qur'an dan maambiak wudhu. Masiah banyak jo nan salah katiko bawudhu dan malaksanoannyo dengan indak baurutan, kadang ado juo yang sambia mangecek. Langkah maambiak wudhu nan patamo mambaco niek, kaduo mambasuah talapak tangan, katigo bakumua, salanjuiknyo mambasuah lubang hiduang, mambasuah muko, mausap tangan dan kapalo dan mambasuah talingo. Ambo pun jadi tau banyak katiko ikuik pesantren kilek di sakolah. Salain itu ambo bisa juo bakumpua jo kawan-kawam dan labiah dakek sacaro kesaudaraan nan arek.


Squat adolah jenis olahraga yang bisa mambantuak tubuh. Squat marupokan olahraga yang sederhana nan efektif untuak mampakuek otoik tubuh dan mambaka kalori. Awak bisa malakuan iko dirumah se gaka barapo minik sasuai kebutuhan dan yang awak nio. Manfaaik squat ko juo banyak bana, bisa mangancangan otoik, manyingkian lemak tubuh, maningkek an keseimbangan tubuh dan mampacapek metabolisme. Manuruik Tika yang acok malakuan squat, gerakan iko memang efektif bana mambuek badan awak labiah babantuak. Kareno bisa mambantu juo otoik bagian dado, langan, bahu serta pungguang awak salain kaki jo bokong. Kareno squat ko tamasuak olahraga cardio yang mudah dilakuan walau dirumah se.


Bakwan jaguang marupokan camilan praktis nan gampang untuak dibuek, karano bahan yang digunoan pun ndak baitu susah. Malahan bahan-bahan nan digunokan bisa disabuik murah dan tajangkau. Misal kaya wortel, lobak, jaguang, daun bawang, tapuang jo garam. bakwan jaguang dengan pangolahan nan pas dapek manghasilan raso nan gurih dan manih. Dari garam yang pas dan manih jaguang katiko digigik itu nan mambueknyo beda. Walaupun nantinyo bakal di tambah jo sambal kacang atau saos ndak bakaln manghilangan raso gurih dan manihnyo tasabuik. Apolai dimakan katiko malam kawan nonton bola, ambo pastikan kalau itu sangaik manyanangan. dan dikawani jo sagaleh es teh manih


Ado banyak hal nan manarik katiko den mangunjungi acaro tabuik nan dihadari tahun 2022 lalu. Saat itu, acaro balangsuang dengan mariah. Banyak urang nan mancubo untuak ikuik serta mancaliak palapehan tabuik ka lauik. Kiro-kiro labiah dari 10 ribu urang nan hadir saat itu. Sangek rami urang nan manunggu acaro puncak tu. Urang nan barasal dari babagai daerah tibo untuak mancaliak acaro tasabuik. Salain acaro palepahan tabuik nan diadoan katiko alah sanjo, ado acaro pandamping nan dilakuan untuak manghibur urang nan alah tibo di Pariaman takah panampilan musik, tari dan sabagainyo. Acaro nan dilakuan katiko 10 muharram iko sangek manarik untuak dikunjungi baliak tahun kini dan tahun barikuiknyo. Antusiasme nan tinggi dari urang lokal maupun lua daerah akan manambah kemeriahan dari acaro adat tasabuik. Mako dari itu, marilah bakunjuang ka Pariaman untuak mancaliak acaro adek nan salalu dilakuan satiok tahun iko.


Diberitahukan kapado sado siswa-siswi baru SMA Pengabdi Bangsa, setelah acara kegiatan maso orientasi siswa (MOS) hari ko  jan langsuang pulang. Beko akan ado acara parade masiang-masiang ekskul nan ado di sakolah awak ko. Mulai dari ekskul seni, musik, keilmuan, sampai ekskul favorit yaitu bidang olahraga. Jan sampai talewat. Acaranyo pasti akan menarik dan bakasan bana karano alah dipersiapkan khusus untuak manyambuk kalian sabagai siswa-siswi baru di sakolah ko. Absen akan tetap di ambiak setelah acara salasai. Jan sampai dek karano kalian ndak hadir di acara parade ko kalian dinyatokan ndak lulus dalam kegiatan MOS. Jadi marilah barami-rami awak mahadiri acara parade eksul sore hari ko di lapangan sakolah.


Pakuwon marupokan daerah apartemen jo mall. lokasi nyo tu ado di jawa timur, surabaya. Apartemennyo tu ado puluhan lantai. panginapannyo pun ado balkon. di kamar mandi ado aia angeknyo pulo jo shower, untuak toiletnyo disiko pakai toilet duduak. di apartemen ko sadoalahnyo full ac. ac disiko ado di satiok ruangan. untuak ruangan disiko ado 1 ruang tamu dan 2 kamar tidua. disiko untuak kama kamanyo pakai kartu akses, liftnyo pakai kartu akses samo parkirnyo juo. disiko tampeknyo full akses 24 jam yang diawasi cctv dan satpam di areanyo. disiko ado 8 tower untuak tampek penginapannyo, penamaan pun disesuaikan jo abjad.


Nokia 3310 disabuik-sabuik dek urang sabagai hp paliang kuek di dunia. Anggapan iko tantunyo balandaskan pado alasan nan cukuik kuek. Partamo, hp Nokia 3310 iko mampunyoi baterai nan awet. Baterai hp nokia 3310 bisa batahan salamo saminggu. Jikok dibandiangkan jo hp lain, tantu hp nokia 3310 jauah labiah awet dari segi baterainyo. Salain itu, hp nokia 3310 pun marupokan hp nan tahan bantiang. Bahkan karano kueknyo hp nokia 3310 ado guyonan manganoi hp iko nan tersebar di internet. Banyak nan mangatokan kalau hp iko jatuah ka lantai, maka nan akan hancua adolah lantai tersebut. Nokia 3310 bukan hanyo kuek dari segi fisik atau softwarenyo sajo. HP iko pun sangaik kuek dari segi pamor. Hal itu dibuktikan dengan masih banyaknyo urang nan mambicarokan hp nokia 3310 ko padohal hp ko lah lamo baranti beredar.


Mamfitnah sasamo awak indak dipaboleh an bana dalam islam. Urang nan suko mamfitnah mako io indak bisa masuak surga nyo Allah. Sabagitunyo awak indak buliah asal se mamfitnah urang. Ambo pernah jo mangalami difitnah dek kawan surang, tapi malah inyo yang nampak randah. Manuruik ambo katiko awak mamfitnah urang sabananyo awak lah yang labiah randah dari urang yang awak kecek an tu. Inyo alah manato penderitaannyo surang dengan mamfitnah urang. Kareno pasti akan ado ganjaran yang inyo dapek, urang pun yang tau atas ucapan inyo yang buruak indak nio lai mandakek jo inyo. Di mato Allah pun inyo alah baduso, banyak amalan-amalan nyo ko yang bakurang.


Badminton adolah salah satu olahraga nan banyak disukai urang, bahkan dijadian sabagai suatu cita-cita yaitunyo atlet badminton nan professional. Untuak bisa jadi atlet tantu ndak bisa Cuma modal acok main-main badminton dijalan dakek rumah. Untuak bisa mencapai posisi atlet badminton, kito harus punyo skill, dan juo alat nan digunoan juo harus nan berkualitas, karano ndak mungkin pakai raket nan biaso kito mainan di gang rumah untuak latihan jadi atlet, ado banyak raket nan direkomendasian untuak latihan atau untuak dipakai bia bisa jadi atlet. Nan partamo ado yonex, nan marupoan salah satu raket nan terkenal dan juo acok masponsori kejuaraan internasional. Nan kaduo ado Li Ning, juo acok dipakai untuak kejuaraan internasional. Dan nan tarakhir ado adidas. Masoh banyak raket berkualitas lain nan harganyo masih terjangkau, tagantuang kito mamiliah sasuai kebutuhan.


Dalam penggunaan mesin cuci ado hal-hal nan dilarang katiko mesin cuci mangerjakan tugasnyo yaitu mambarasiahkan pakaian.  Hal partamo nan dilarang yaitu mamasukkan benda-benda asing kapado tabung pengering maupun tabung pencuci. Benda-benda Hasil tasabuik dapek baupa paku, pasir,  dan lain sabagainya. Hal iko dapek merusak mesin cuci sahinggo dapek manurunkan performanyo dalam mambarasiahkan pakaian. Selanjutnyo yaitu katiko mangering baju, baju dimasukkan indak barek sabalah sahinggo katiko mangering dapek baputar dengan ritme nan taratur sahinggo pakaian nan sadang dikeringkan itu pun dapek kering sasuai dengan waktunya. Selanjutnyo yaitu indak tiba-tiba mambuka penutup tabung.  Selain itu untuak manjago keamanan dilarang untuak mamasukkan tangan katiko mesin cuci malakukan aktivitasnyo karano dapek baesiko tahadap tangan tasabuik.


Kalau pulang kampuang ka Padang ndak lengkap rasonyo kalau ndak mambaok oleh-oleh karupuak sanjai ka rantau. Kalau ka Padang ndak akan sulik untuak manamukan oleh-oleh ko. Bahkan di swalayan-swalayan ketek pun ado nan manjua. Karupuak sanjai ko bahan dasarnyo dari ubi dan diolesan jo lado nan tekstur nyo kental jadi malakek ka karupuaknyo. Untuak rasonyo padeh manih jadi bagi kalian nan ndak suko padeh iko pun masih bisa untuak dimakan. Dulu karupuak sanjai ko cuma ado raso balado. Kini samakin banyak varian rasonyo. Ado raso lado ijau, bahkan nan sadang hits kini karupuak sanjai balado raso durian. Kawan-kawan di kantua pasti selalu minta oleh-oleh ko kalau ado nan pulang dari Padang. Artinyo karupuak sanjai ko banyak diminati bukan hanyo dek urang minang.


Waktu ambo ka Aceh di hari libur lebaran kapatang, diajak lah ambo mancaliak-caliak rumah adaik daerah Aceh. Namo rumah adaiknyo ko Krong Bade, Aceh marupokan provinsi paliang barat di Indonesia. Rumah adaik Nanggroe Aceh Darusallam ko banamo rumah kongro bade yang babantuak rumah pangguang yang dibuek dari kayu, atap rumbia jo lantai bambu. Waktu ambo kasitu banyak hal nan unik yang ambo caliak dari rumah adaik kongro bade ko. Baa kok indak caliak se dibagian depan rumah adaik ko terdapa ciek tanggo sebagai akses kalua masuak rumah. Keunikan nyo ko adolah jumlah anak tanggo rumah warga aceh yang bajumlah ganjial.


Kalau tadi mangecek an parubahan nan positif tapi ado juo katakuik an kareno gaya hiduik yang modern kini. Urang tuo nan ado di desa banyak juo nan khawatir tahadok gaya hiduik anaknyo yang alah tau caro mamainkan Hp. Pakaian anaknyo yang nio tacaliak modis padohal indak bapitih bana taraso manyulitkan urang tuo. Apolai kahkhawatiran urang tuo tahadok media sosial kini kareno alah adonyo Hp nan sadoalah hal bisa dicaliak. Kalau iyo nan positif, baa kalau nan dicaliak hal nan negatif. Pangaruah buruak nan masuak ka hiduik anaknyo. Untuak itu marilah awak bijak mamainkan sosial media dan mamanfaaik an Hp. Jan caliak hal nan indak batua dan jan tiru hal nan indak batua.


Lisa mampunyoi usaha rumahan di mano inyo manjual produknyo melalui internet. Akun sosial medianyo kini alah diikuti labiah dari 100.000 urang dan mampermudahnyo untuak mangenalkan produk kapado urang banyak melalui akun tasabuik. Inyo acok kali melakukan review tahadok produknyo sahinggo banyak urang nan tertarik jo produk nan inyo gunakan sahinggo mereka mambali produk tasabuik. Salain itu jugo inyo acok melakukan live streaming untuak mamperlihatkan produknyo secara langsung kapado pelanggan. Katiko inyo barjualan online iko inyo biasanyo disibukan jo mangurus pesanan nan masuk serta mambalas chat dari customer nan nio mangetahui terkait produknyo tasabuik. Dan katiko barang alah terjual pun bisa sabagai owner salalu maminta feedback dari pelanggannyo tahadok barang nan alah dikirim.


Ndak hanyo di Indonesia, buah alpukat ko kironyo populer di banyak negara, mulai dari Asia, Amerika, sampai Afrika. Di Indonesia buah alpukat biasomyo diolah manjadi jus dan es teler. Atau bisa lo ditambahan susu kental manih dan dijadikan alpukat kocok. Alpukat cenderung diolah manjadi makanan manih di Indonesia. Beda jo di siko, urang luar nagari labiah acok maolah alpukat manjadi makanan asin. Iko pasti tadanga balain untuak wak nan tingga di Indonesia. Urang lua nagari biasonyo manjadian alpukat sabagai isian roti lapih, sup, dan sambal pandampiang makananyo. Manuruik urang di negara lain tekstur dan raso alpokat nan balemak tu labiah cocok untuak diolah manjadi makanan asin. Tapi sananyo di bara negara pun ado nan mabuek alpukat jadi makanan manih, misalnyo di Ethipia dan Brazil.


Patang katiko ambo pulang dari pengajian ndak sangajo mancaliak salah satu jamaah laki-laki nan gagah bana. Baru kali ko ambo mancaliak urang nan sarancak itu. Proporsi mukonyo pas. Mulai dari kuliknyo nan putiah barasiah, ditambah lo rambuik hitam kalam sahinggo samakin tapancar kulik putiahnyo. Abis tu punyo badan nan tinggi, muko mangkilek, muko tirus, alis mode ulek bulu nan sadang babarih, bulu mato malantiak, hiduang kok dicaliak dari sampiang alah mode sagitigo siku-siku, muluik tipih dan bawarna merah merona. Pokoknyo samparono bana. Langsuang tapikia dek ambo bara lah gagahnyo nabi Yusuf. Karano nan mode iko se alah gagah bana manuruik ambo. Wallahualam


Sabananyo banyak pamainan nan bisa di jadian olahraga karano olahraga kini alah bisa di lakuan sambia bamain. Contohnyo sajo main bola kasti. Olahraga ko paliang acok dimainan katiko jam olahraga, atau katiko jam kalua main anak-anak acok pulo main iko. Pamainan kasti adolah pamainan bola ketek nan di mainan dek 2 kalompok. Pamainan bola ketek ciek ko malatiah awak untuak balari, malatiah kakompakan malatiah kalincahan dan sabagainyo karano katiko bamain awak di tuntuik untuak balari manghindari bola, balari mancari bola, malatiah malempa bola jo sasaran nan tapek jugo malatiah kakompakan awak samo kalompok awak. Pamainan ko bisa jadi olahraga nan manyehatkan bisa pulo jadi pamainan nan sero. Salain iko masih banyak pamainan lain nan bisa jadi olahraga. Mako dari itu marilah rajin olahraga malalui pamainan nan manyanangkan.


Awal bulan Maret Lisa mandapekkan gaji bulanannyo dari pekerjaannyo sabagai akuntan di salah ciek perusahaan nan cukuik besar di daerahnyo. Satalah mancairkan pitih tasabuik bisa mangalokasikannyo ka beberapa bagian takah investasi,  penggunaan bulanan,  Skin Care,  dan dana darurat. Sekitar 10% dari gaji bulanannyo bisa sisihkan untuak dana darurat karano inyo maraso hal itu sangek penting.  6 bulan bisa bekerja di perusahaan tasabuik kini inyo alah mamiliki dana darurat sekitar 6 juta. Dana itu inyo simpan di dalam tabungan Bank dan indak pernah inyo tarik sekalipun. Karano maraso dana darurat masih alum barguna untuak dicairkan Maka inyo mamutuihkan untuak indak mangambiknyo dan taus manambah sekitar 10% dari gajinyo setiap bulan. Saat iko alah takumpul bagitu banyak dana darurat sahinggo  manguranginyo untuak dialokasikan ka tabungan sekitar 2% dari dana darurat tasabuik.


basko hotel marupokan hotel nan baru dibangun di tahun 2010an awal. hotel ko dibangun basamoan jo mall nan namonyo samo jo namo hotelnyo. untuak partamo kali hotel nan ado kolam baranang diatehnyo. hotel ko kini manjadi hotel nan banyak ditampek i do tamu daerah lain, baiak itu tamu daerah maupun tamu manca negara. hotel ko mamiliki kamar nan nyaman karano hotel ko mangusung interior tipe baru nan cukuik modern. kamarnyo pun mamiliki fasilitas nan lengkap. dari bath up pamaneh aia, pangariang rambuik sampai ac nan dingin. jadi hotel ko sangaik nyaman di inapi. silahkan di rekomendasian ka kawan kawan dari lua daerah betapa rancaknyo hotel ko


Kalabiahan bajaualan di marketplace. Partamo jangkauan labiah banyak palanggan. Salah satu kalaibahan pangguno marketplace untuak bajualan online adolah bisa mambantu untuak maningkek an jangkauan pasa. Sabab, ado banyak bana palanggan nan manggunoan marketplace untuak babalanjo. Tantu sajo iko marupokan kasampatan nan sangek rancak jikok nio maningkek an panjualan. Indak hanyo mambantu dalam manjangkau wilayah lain di Indonesia, amrketplace bisa pulo digunoan untuak jua bali online antar negara. Kaduo, kepercayaan palanggan labiah tinggi. Kalabiahan marketplace salanjuiknyo, tinggi kaparcayoan palanggan, sabab marketplace alah banyak digunoan dek urang babalanjo karano dinilai labiah praktis dan aman. Bagi dunsanak nan baru babisnis online, kaparcayoan mode iko akan sangek dibutuahan bia produk dan layanan nan ditawarkan barhasil dijua.


Salah satu tampek wisata di Pariaman yaitu Pantai kini lah bakaja-kaja rami nyo jo Pantai Padang. Banyak urang nan lah mulai malirik tampek wisata ko. Talabiah kini kalau kalian dari kota Padang nio pai bawisata ka Pantai gondaria alah bisa manggunoan kereta api. Kalian bisa naiak dari Stasiun Kereta Api di Stasiun Padang nan talatak di Simpang Haru atau bisa lo naiak di Stasiun Kereta Api Tabiang. Sekitar 45 minik perjalanan kalian langsuang sampai di Stasiun Kereta Api Pariaman nan lataknyo persis di muko gerbang Pantai Gondaria. Dek akses ka pantai ko lah sanang dan gampang makonyo pangunjuangnyo makin rami.


Satiok urang pasti punyo pangalaman salamo hiduiknyo. Waktu ketek pasti kalau sadang hari libur bakasan bana soalnyo pai jalan-jalan dan indak pai ka sakolah. Liburan yang paliang bakasan bagi ambo adolah katiko pai ka kebun binatang samo-samo dan disitu kami naiak gajah. Gajah yang ambo caliak biasonyo ado di tv tapi waktu liburan bisa untuak patamo kalinyo mancaliak gajah sacaro langsuang dan naiak ka pungguang nyo. Ambo raso waktu dulu pengalaman ambo liburan adolah yang paling hebat soalnyo jarang ado urang naiak gajah pado waktu itu. Anak-anak pas masuak sakolah di hari senin tu ditanyo jo ibu pai kama se waktu liburan, dan kebanyakan urang pai ka pantai dan taman, ambo surang yang naiak gajah.


Banyak urang nan suko baliburan ka alam tapi indak banyak nan mamiliah untuak mandaki, antah itu mandaki gunuang atau mandaki bukik. Salain dek mambutuahan tanago nan ekstra, perlengkapan jo peralatan nan dibutuahan untuak mandaki biasonyo banyak dan ribet. Apolai bagi nan alun pernah mandaki pasti paralu pandampiang atau minimal kawan nan alah biaso mandaki. Itulah saketek banyaknyo alasan urang bapikia duo kali untuak mamiliah mandaki manjadi tujuan liburannyo. Padohal kalau alah pernah mandaki sakali, biasonyo urang-urang akan tagiah untuak mandaki baliak, antah untuak nan kaduo kali atau ka sakian kalinyo. Taraso suliknyo mandaki ko hanyo malakik tabiaso, kasudahan tu indak amuah ditagah lai.


Cara mangabaian tetangga nan manjengkelkan. Tingga dakek tetangga jo parilakunyo mamuak bagaikan mimpi buruak bagi siapo pun. Wajar jikok dunsanak kesal katiko tabangun tangah malam karano inyo mamuta lagu nan kreh atau maiinjak cirik di halaman rumah karano anjiang paliharoannyo dibiaan bebas bakaliaran. Caro mangabaian partamo pakai headphone untuak manutuik talingo. Bebaskan diri dari tetangga nan mangheboh. Bali headphone kadap suaro bia bunyi-bunyi dari rumamhnyo indak tadanga. Kalau inyo mulai malatiah gitar listrik katiko dunsanak nio lalok, kanak an headphone supayo dunsanak bisa lalok baliak. Kalau headphone talalu maha, kanak an sumbek talingo. Pasagn tirai untuak manutuik tingkok bia dunsanak inda batamu jo inyo jikok dunsanak paralu privasi.


Samalam ambo Partandingan nan sangaik sero. Partandingan itu adolah partandingan sepakbola antaro pamuncak klasemen Liga Inggris samantaro, Arsenal malawan Manchester United yang saat iko barado di posisi katigo.Partandingan bajalan sero, kaduo tim saliang jua bali sarangan. Arsenal barhasil mamanangi partandingan dengan skor 3-2, tapi partandingan bajalan sangaik sero. Arsenal mandapekkan banyak paluang dengan 25 tembakan nan 5 di antaronyo mangarah ka gawang David De Gea. Samantaro MU hanyo malakukan 6 tembakan dengan 4 di antaronyo mangarah ka gawang. Dari segi panguasaan bola pun Arsenal unggul dengan 58% panguasaan bola, sadangkan MU hanyo mampunyoi 42% panguasaan bola. MU memang labiah banyak manunggu di partandingan iko.


Saat SMA ambo mampunyoi kawan nan mambuka usaho. Kawan ambo itu mamulai bisnisnyo baduo. Bisnis nan dimulai dek duo kawan ambo itu adolah mangaleh jajanan seperti ciki-cikian. Kawan ambo ko satiok hari manawarkan barang dagangannyo ka kelas-kelas. Inyo manjua ciki-cikian itu dengan hargo sapuluah ribu. Ambo salah satu urang nan acok mambali barang dagangan mereka. Mereka bukan hanyo mampromosikan dagangannyo sacaro langsuang, tapi barang dagangannyo iko ditawarkan juo sacaro indak langsuang. Contoh promosi nan mereka lakukan adolah dengan mangirim barangnyo itu di grup angkatan dan grup kelas. Namun bisnis kawan ambo ko indak batahan lamo. Hal iko disababkan karano banyaknyo urang nan bahutang.


Mampalajari hal baru emang salalu manjadi pengalaman nan mangesankan. Kalau pai ka pantai bisa cubo untuak baraja basalancar. Di bara pantai ado nan manyadioan tampek manyewa papan salancar. Salain itu bisa lo mamintak untuak diajaan bara caro basalancar. Kalau dicaliak-caliak taraso mudah, tapi untuak nan baru mancubo pastinyo susah. Untuak pemula cari tampek nan pantainyo dangka dan ombaknyo ndak terlalu gadang. Abih itu baraja dulu baa caro naiak ka papan salancar di darek. Satakah tau caro-caronyo cuboan ka pantai nan ombaknyo ketek. Baraja caro mancari ombak nan ancak dan baa caro Tagak di papan salanca waktu ado ombak itu nan penting untuk pemula.


Jikok kalian indak mampunyoi poncho atau tali, kalian bisa mamanfaatan bahan-bahan dari alam bebas. Kalian bisa mambuek bivak alami nan sadarhano manggunoan kayu, dahan dan dadaunan. Syaratnyo mamparhatikan hal barikuik, pastikan kalian manggunoan batang kayu nan kokoh untuak mandirian bivak, hindari batang kayu nan lapuak jo rapuah. Untuak manjauhan dari kamungkinan kanai Hipertemia, cari tampek nan kariang jo data. Hindari mandirian bivak di daerah lambah atau lereng gunuang nan landai untuak manjauhan dari kamungkinan kanai longsor. Talalu dakek dari aliran batang aia atau lintadan binatang adolah tampek nan buruak untuak mandirian bivak. Banda ketek di sakitar bivak pantiang untuak dibuek bia aia mangalir kasakitar bivak, dan manjago dasar bivak tetap kariang dan nyaman maski sadang hujan.


Saat iko Lisa sadang mamasuki semester partamo perkuliahan. Karano wilayah tampek bisa kuliah saat iko marupakan wilayah nan sangek panas atau mamiliki cuaca nan cukuik panas dan terik sahinggo inyo mamerlukan alek elektronik nan dapek mambuek inyo sejuk walaupun di dalam ruangan tatutup. Mako dari itu lisa mamutuihkan untuak mambali kipas angin. Sabelum inyo masuk perkuliahan inyo pun mambali kipas angin di salah ciek toko elektronik dakek kampusnya. Inyo mambali kipas angin nan cukuik manunjang kebutuhannyo katiko inyo baada di kos. Inyo pun mamiliki kipas angin bamerek LG dengan kekuatan nan sangek manunjang kebutuhan Lisa di dalam kos walaupun cuaca panas taik  di luar. Kipas angin nan bisa bali saat iko pun Harganyo indak talalu mahal sahinggo bisa tatarik untuak mambalinya. Inyo mancari rekomendasi di online dan mambalinyo langsuang di toko elektronik. Satelah satelah mandapekkan kipas nan inyo inginkan inyo pun mambaoknyo langsuang ka kost.


Musibah nan taruih tanpa henti manimpo Nabi Ayyub mambuek inyo manjadi urang nan labiah taat lai kapado Allah SWT. Kesabarannyo dalam mananggapi sagalo musibah mambuek banyak urang kagum. Salamo Nabi Ayyub mandarito sakik kulik nan cukuik lamo itu Nabi Ayyub indak pernah sakalipun maninggakan perintah Allah. Mako sampailah katiko penderitaan itu barakhir dengan disegehkannyo Nabi Ayyub dari panyakik nan didaritonyo. Dari kisah Nabi Ayyub iko ado banyak contoh nan dapek diteladani yaitu kesabarannyo dalam manghadapi cobaan. Jiko ado takanai masalah hendaklah maminta bantuan kapado Allah dan bado'a untuak dibarikan ketabahan hati dan lapang dado sahinggo mampu manghadapi masalah tanpa harus melanggar apo diparintahkan oleh agamo.


Upacara Ngaben di Bali adolah salah satu acara keagamaan nan penting bagi masyrakat Bali. Nagaben marupakan prosesi pamakaman nan dilakukan saat ado urang nan maningga. Upacar iko dilakukan dengan caro mambaka jenazah dia teh panggung kayu nan disabuik bade. Sabalun prosesi dimulai, jenazah akan dimandian dan disiapan sasuai jo adat istiadat Bali. Kamudian, jenazah akan dibaok ka bade nan alah disiapan. Para pendeta akan mamimpin upacara pemujaan ka dewa-dewa agar roh jenazah dapek ditarimo dengan baik di alam baka. Abih itu, jenazah dibaka dengan bantuan para tukang sasaji. Prosesi ko biasonyo dilakukan siang hari. Malalui upacara iko, urang Bali mayakini bahwa roh jenazah akan bebas dari dunia dan ditarimo di alam baka.


Pensi adolah salah sati janih seafood nan murah. Pensi ko marupoan makanan khas minangkabau. Pensi ko bisa awak tamui di danau. Salah ciek danau nan di dalamnyo ado pensi iyolah  di danau singkarak. Pensi ko bisa di olah jadi sop pensi, tumih pensi dan gulai pensi. Olahan kaang ketek ko punyo banyak paminatnyo. Pensi babantuak karang tapi jo ukuran ketek. Warna cangkangnyo adolah itam. Isi dalamnyo sarupo jo dagiang kaang tapi ketek-ketek. Dalam pambuekkan sup pensi cangkang pensi indak di bukah. Jadi pensi diabuih sarato jo cangkangnyo. Olahan sup pensi ko rasonyo padeh jo gurih ditambah ado saketek raso manih dari pensi.


Untuak patamo kali nyo Lia naiak gunuang basamo jo kawan-kawan inyo yang alah bapangalaman. Libur sakolah salamo saminggu dimanfaaik an lia jo kawan-kawan nyo untuak manikmati pamandangan di ateh gunuang. Mereka juo nio mancaliak langik malam, sunset jo sunrise dari ateh gunuang. Untuak itu lia panasaran juo nio ikuik kawan-kawan nyo. Akhirnyo lia mambaranikan diri untuak ikuik, kareno ado kawannyo juo yang alah bapangalaman. Wakatu naiak ka ateh lia harus pandai-pandai batahan hiduik dalam keadaan yang alamiah. Lia sempat kadinginan bana katiko di ateh gunuang, untuang se kawan inyo tau baa caro mangatasinyo. Kecek kawannyo banyak manggariak, kalau awak baranti dan anok se tubuh awak malah akan tambuah kadinginan.


Aia tabu sangaik banyak gunonyo bagi tubuah kito, diantaronyo bisa maningkekan energi dalam tubuah, manjago kasehatan pencernaan, mampakuek sistem kekebalan atau imun tubuah, manolong tubuah mangatasi babarapo panyakik, manjago kasehatan kulik, aman diminum dek ibu hamil jo manyusui, dan manjago barek badan supayo tetap ideal. Salain banyak manfaatnyo, minuman nan barasal dari tanaman tabu iko rasonyo manih dan haragonyo murah. Di sakitar rumah den, urang nan manggaleh aia tabu haranyonyo bakisar dari 3 ribu - 5 ribu. Selain itu, aia tabu bisa dibali jo macam-macam campuran. Kalau nan disaranan dek gaek den, aia tabu nan dicampua jo dama rancak bana untuak maningkekan imun tubuah.


Ambo jo kawan ambo suko bana wisata alam salah satunyo mandaki gunuang, jadi patang tu ambo baru salasai dari mandaki gunung rinjani. Gunung rinjani ko yo rancak ban walaupun awak panek tapi itu terbalaskan saat awak tibo di puncaknyo, pemandangannyo yang indah mambuek awak langsuang malupoan panek. Jadi gunung rinjani ko adolah salah satau gunung tercantik di Indonesia, yang termasuk gunung yang disucikan. Waktu ambo alah mancapai puncak,langsuang disuguhi pemandangan eksotis hutan tropis, adoloh padang savana dan kawasan perbukitan yang rancak bana. Gunung rinjani juo adolah salah satu gunung favorit para pendaki mancanegara. Dari puncak rinjani awak jo bisa mancaliak pemandangan pulau lombok,Bali dan Sumba.


Timnas Indonesia memang alun layak untuak manjadi juara Piala AFF tahun ko. Bahkan kito indak tau pasti bilo Indonesia akan layak manjadi juara Piala AFF. Saderhana sajo, Indonesia soal sepakbola masih jauah katinggalan dari nagara-nagara kuek di Asia Tenggara. Contoh paliang dakek adolah Malaysia. Malaysia liganyo lah maju dan labiah baiak daripado liga di nagara kito. Klub dari Malaysia pun lah mampu untuak basaiang di Liga Champion Asia. Samantaro klub kito bamain di level nan labiah randah pun masih sulik untuak jadi juaro. Bahkan baru-baru ko, Kamboja nan di Piala AFF edisi-edisi sabalunnyo manjadi lumbuang gol, kini lah manunjuakkan kamajuan.


Manjalin hubungan elok samo kawan sangatlah poontiang. Banyak caro nan bisa dilakukan untuak mampaaerek hubungan silatutahmi samo kawan. Caro nan paliang pantiang yaitu saling manghrmati dan mamahami. Kalau kito bisa manghormati dan mamahami urang, sabaliaknyo urang pun akan melakukan hal yang samo ka kito. Salain itu, dalam bakawan harus bisa manjago perasaan kawan, jan sampai kalua kato-kato nan bisa manyakikan hati kawan, karano kalau lah sakik hati susah untuak di elokkan, walaupun bisa elok pasti ado raso ndak lamak, sahinggo hubungan bakawan jadi rusak. Jadi, selalu jago muluik supayo ndak mangaluan kato-kato nan bisa manyakikan kawan, saling mangharagoi dan memahami sasamo supayo tajalin hubungan kawan nan elok.


Waktu ambo kuliah dulu ambo alah mulai usaho kecil-kecilan. Dek ambo hobi ba make up make up ko makonyo ambo cubo lah untuak manggaleh berbagai macam kosmetik. Namonyo urang baru mulai usaho pasti ndak langsuang rami. Pernah waktu itu ndak ado penjualan samo sakali. Ndak cuma sahari tapi bahari-hari. Kok ka mintak tolong ka urang gaek malu rasonyo. Akhirnyo ambo cubo pasarkan galeh ambo ko di instagram. Ambo promosikan lah lewat instastory. Ruponyo usaho ambo tu mambuahan hasil. Urang lah mulai mangenal usaho ambo sahinggo omset pun maningkek satiok harinyo. Alhamdulillah kini ambo alah bisa manikmati hasil usaho ambo surang.


Salaso tanggal 5 Januari kapatang ambo baru pulang dari Sumatera Selatan, Palembang. Sadoalah urang pasti tau kalau sadang liburan kasitu harus ado buah tangan yang awak baok oleh-oleh khas daerah palembang yang populer bana. Pempek itu namo oleh-oleh khas palembang yang kurang kalo indak awak cubo katiko sedang barado di Sumater Selatan, Palembang. Ambo se banyak bana mambali pempek untuak keluargo nan dirumah. Raso pempek ko lamak bana, kenyal dan perpaduan cuko nyo tu pas bana. Pempek asli palembang beda rasonyo jo nan awak buek biasonyo, kalau urang palembang bana itu pempek nyo khas dan indak pernah barubah raso pempeknyo.


Di era digital kini ko manjadi wirausaha bukan pakaro nan susah lai. Jo manggarikan jadi se awak bisa mambukak bisnis online tanpa modal usaho. Indak paralu repot , awak bisa mamulai bisnis rumahan atau usaha sampingan nanmudah dan gratis. Jualan online kini jadi usaho nan banyak di paka. Salain praktis bisnis online mamungkinkan bisnis labiah bakambang capek dan dapek manjangkau pambali nan labiah banyak. Ado banyak caro untuak mamulai bisnis online, salah ciek aplikasi nan bisa jadi jalan untuak mamulai bisnis online adolah aplikasi shopee. Aplikasi ciek ko kini sadang banyak di pakai antah itu dek nan manjua ataupun nan mambali. Manggunoan aplikasi awak bisa mambuka toko tanpa modal banyak. Awak bisa pulo mampromosikan barang disiko. Beko pambali akan mambuka aplikasi dan mamas an barang. Jadi transaksi akan di lakuan sacaro online.


Besaran dana darurat nan harus disiapkan. Satiok individu mamiliki besaran dana darurat nan babeda. Hal ko bagantuang kabutuahan bulanan dan ado indaknyo tangguangan. Nan partamo lajang atau alun manikah. Bagi individu nan alun manikah atau bastatus lajang, gadang dana darurat nan dikumpuan idealnyo 6 kali lipek dari pangaluaran pabulan. Hal ko mangacu pado kondisi parekonomian kini ko. Kaduo nan alah bakaluarga atau alah manikah. Bagi nan alah manikah atau barumah tanggo, gadang dana darurat nan eloknyo disimpan sagadang 9 kali lipek dari pangaluaran par bulan. Hal ko dimaksuik an bia kahidupan tiok bulannyo bisa taruih tapanuhi. Sabab, kabutuhan dangaya hiduik katiko sabalum manikah dan sasudah manikah mampunyoi parbedaan nan cukuik kantara.


Salasai bagi rapot di sakolah waktunyo Afan siap-siap untuak pai liburan lai. Liburan nyo alah ditetapkan jo amak afan nio kama. Untuak hotel nyo pun alah di pasan oleh amak inyo. Sampai ka penginapan jam 5 pagi hari jumaik, amak ambo sangajo nio jam 5 ka penginapan supayo pas sampai masih bisa barasiah-barasiah dulu siap tu pai jalan lai. Amak afan sibuk baberes dan adiak jo apak afan ntah pai kama pas alah sampai panginapan. Afan ko masih mangantuak jadi pai lah inyo lalok salasai sholat subuah. Afan ko tabangun dek gara-gara suaro adiak nyo mamakak, takajuik lah inyo waktu tau keluargo nyo alah menyiapkan hadiah dan kue untuak inyo. Hotel Horison ko akan manjadi kenangan indah bagi afan, disiko lah inyo marayoan ulang tahun pas lo di hari liburan.


Salain jam gadang, ado ciek lai tampek wisata nan ndak bisa ambo lupokan. Tampek wisata itu talatak ndak jauah dari kampuang ambo, yaitu Aua Sarumpun. Aua Sarumpun ndak bisa ambo lupokan karano waktu ambo partamo kali datang ka situ aksesnyo masih sulik dan hanyo bisa dicapai dengan onda, itu pun hanyo sampai pungguang bukiknyo. Untuak mancapai puncaknyo kito harus bajalan kiro-kiro sakitar 15 minik. Jalan nan dilalui dek motor pun bukan jalanan nan mulus. Jalan nan dilewati adolah jalanan khas bukik, yaitu tanah nan babatu. Namun sagalo panek nan diraso katiko mandaki ka puncak akan hilang katiko kito lah tibo di puncak Aua Sarumpun. Dari puncak kito bisa mancaliak hamparan Danau Singkarak nan indah.


manggunoan teflon dalam mamasak makanan disaranan untuak indak manggunoan spatula nan tabuek dari bahan logam. karano bahan logam tu dapek marusak permukaan teflon nan anti lengket tu. disarankan untuak manggunoan spatula atau sendok nan tabuek dari karet. karano spatula atau sendok dari karet tu baiak untuak permukaan teflon. sendok karet ko cukuik aman kok untuak digunoan katiko mamasak kok. bahan nan digunoan di spatula karet ko alah tabuek dari bahan nan tahan dari angek. jadi salain manjago teflon tetap baiak dan indak rusak awak bisa juo mangukuik siso bahan makanan nan ado diteflon dengan baiak. karano teflon ko dapek manyasuaian jo permukaan teflon.


dieng marupokan dataran tinggi nan barado di jawa tangah dan masuak pagunuangan aktif nan ado di pulau jawa. daerah ko mamiliki alam nan masih asri sajuak nan indak akan pernah didapekan di kota kota gadang. di dieng ko ado pulo festival nan dilaksanakan di akhir tahun nan namonyo dieng culture festival. dieng culture festival ko marupokan acara untuak mangenalan diengko sacaro internasional. dan katiko event ko balangsuang cuaca di dieng sadang dingin dinginnyo. karano katiko acara ko suhu di dieng sampai minus, tanaman di dieng pun mambaku sampai nampak bungo es di jalan jalan. karano di musim ko angin sadang kancang kancangnyo.


Salamo pandemi manonton film adolah pilihan yang tapek untuak mailang an raso bosan. Namun, indak saketek urang nan lamo mancari film a yang nio di tonton untuak mambuek perasaan nyo bangkik baliak. Ado piliah an film yang banyak di sukoi urang-urang, salah satunyo adolah film Me Before You. Film yang mancaritoan tentang seorang gadih lugu yang tingga basamo keluargo nyo yang malaraik, suatu hari katiko inyo menjadi perawat urang kayo yang lah lamo terbaring lamah karano lumpuah, lamo-lamo ado warno baru yang kaduonyo samo-samo berikan. Kecek urang yang manonton ko film me before you harus di tonton satidaknyo sakali saumur hiduik. Film iko cocok untuak menjadi pilihan kalian, salamaik nonton kasadonyo.


Pernah ndak kalian nginap di hotel bintang 5? Kok alun ambo doa an segera bisa mancubo yo. Iko ado tips dan trik kalau kalian nio mancubo sadoalah menu katiko makan makanan sarapan hotel bintang 5 nan sangaik banyak. Pertamo, kalian jan makan nasi karano nasi tu alah biaso. Kaduo, ndak usah kalian makan-makanan nan alah biaso kalian makan karano itu ndak akan buek kalian berkesan jo hotel tu. Katigo, makan-makanan nan ringan-ringan se dulu sahinggo kalian ndak capek kanyang. Kaampek, jan ambiak porsi banak-banyak sahinggo kalian bisa mancubo sado makanan nan ado di hotel tu. Terakhir, kok kmasih alun kanyang barulah makan nasi jo samba atau makanan-makanan nan alah pernah kalian cubo sabalumnyo.


Banyak anak mudo kini suko jo cemilan-cemilan padeh. Kalau ambo mungkin karano ndak tabiaso jo makan padeh di rumah makonyo ambo ndak tertarik bana untuak mancubo cemilan-cemilan padeh nan viral di tiktok seperti cikur pedas. Padahal, talampau banyak atau talampau acok makan padeh bisa mangakibatkan bahayo ka tubuah awak. Ndak main-main sanak, makanan padeh tu bisa maakibatkan rapuahnyo permukaan lambuang, sahinggo lambuang tu jadi mudah luko. Kok lambuang alah luko makin banyak panyakik nan bisa muncua seperti panyakik tukak lambuang, grastritis, dan maag akut. Jadi kurangi lah makan-makan padeh tu yo sanak. Ndak usah ikuik tren urang ikuik tren awak.


Untuak kalian nan nio jualan tapi dengan modal yang indak gadang. Bisa manjadia ide jualan online ko sabagai usaho kalian. Jadi awak jualan baju bakeh atau thrift shop. Kareno kini banyak juo barang-barang trifht shop yang ancak-ancak. Awak bisa mancuboan manggaleh baju ko sacaro online. Kareno manuruik ambo untuak manimalisir modal awak indak paralu manyewo tampek. Jualan sacaro online pun bisa manjangkau awak ka konsumen yang labiah gadang lai. Jadi pasar nyo ko laweh, indak nan dakek-dakek awak se. Katiko awak malakuan promosi untuak akun awak jadi banyak urang nan mancaliak. Disitulah beko awak harus pandai mambuek urang suko dan tertarik jo apo nan awak jua.


Danau Singkarak nan terkenal jo ikan bilihnyo iko banyak mambuek paminat olahan ikan bilih ko maningkek. Ikan nan biaso iduik di aia tawa biaso nelayan tangkok manggunoan alat khusus. Ikan bilih nan biasonyo babantuak ketek-ketek nan punyo ciri khasnyo surang iko mambuek olahannyo katiko digoreng mampunyoi raso garing. Makanan olahan dari ikan bilih iko biasonyo urang buek dengan caro digoreng atau digulai. Ikan bilih goreng mampunyoi raso lamak nan mambuek urang payah untuak baranti. Raso manih nan ado didalam ikan mambuek ketagiahan. Ikan bilih nan dijadian gulai dapek mambuek raso manihnyo taraso sampai kakuah gulai. Gulai ikan bilih atau ikan bilih goreng alah banyak manjadi kasukoan urang-urang Sumatera Barat.


Sadarhanonyo adolah hubuangkan kutub positif jo kutub negatif jo kondukter bantuak kawek, steel wol, atau bahkan aluminium foil nan acok basobok di bungkuih rokok atau gulo-gulo karet. Jikok kalian barado di posisi alam tabuka. jo cahayo matahari nan banyak kalian bisa mamanfaatan lensa kacomato rabun jauah atau boto barisi aia. Lensa tadi bisa dimanfaatan bantuak kaco panggadang nan bisa mambuek cahayo matahari fokus ka ciek titiak. caro tarakhir adolah caro nan acok digunoan manusia jama purba. Pado jaman dahulu manusia bisa mambuek api jo caro primitif dengan caro manggosok an kayu kareh ka kayu nan labiah lunak atau jo manokok duo batu. Maskipun caro ko adolah caro nan paliang payah dan mamakan wakatu, namun bisa manjadi caro tarakhir jikok kalian indak punyo babarapo parlengkapan nan alah disabuik an tadi.


Olahraga lah kanamonyo, tantunyo punyo banyak manfaat. Apolagi kalau anak-anak alah sanang jo olahraga samanjak ketek. Ado babarapo manfaat nan dapek anak-anak rasoan mangikuik an olahraga, khususnyo ekskul olahraga nan ado di sakolah. Nan partamo mangurasngi rasiko obesitas, daripado anak labiah banyak kagiatan manonton tipi atau bamain hp sambia mangulek, indak ado manggarik, rancak mulai maagiah saran kapado anak rancak ikuik ekskul olahraga nan ado di sakolah. Nan kaduo manyehatkan badan anak, nan mano samo-samo kito tau kalau olahraga rancak untuak dapek manyehatkan badan, bahkan babagai umua pun rancak. Nan katigo manngembangkan kamampuan sosialisasi anak, banyak basobok urang baru dari kelas lain misalnyo jadi kunci paningkek an sosialisasi anak dan sifat kerjasama dalam tim.


Liburan adolah waktu nan dinanti dek kami sakeluarga. Kami sakeluarga biasonyo pai liburan ka tampek wisata alam pegunungan. karano kami sekeluarga suko jo udara segar pegunungan. barikuik juo jo aianyo. Kini ambo bacarito tentang liburan keluarga nan maabiahan waktu di pamandian mega mendung nan ado di padang panjang sumatera barat. tampeknyo ko di tapi jalan yang jarak dari jalannyo sekitar kurang labiah 20 meter. pamandian ko sangaik ramah untuak pangunjuang anak anak. disiko disadioan perosotan untuak anak anak pulo. salain kolam anak- anak, kolam untuak urang dewasa ado pulo. Walaupun indak talau dalam tapi cukuik marandam badan sampai satangah dado.


Kalau tujuan kalian baolahraga hanyo untuak tubuah sehat dan labiah bugar ndak ado salahnyo untuak olahraga di rumah se. Tapi kalau kalian nio baolahrga untuak mambantuak otot tubuah ndak ado salahnyo manuruik ambo kalian pai ka gym bana. Disinan alat-alat olahraga langkok. Apo se alat nan kalian cari pasti ado disinan. Talabiah kalau kalian nge gym di tampek nan rancak. Salain langkok alatnyo barasiah. Jadi nyaman lo awak di bueknyo. Selain alat olahraganyo nan langkok disinan kalian bisa lo maminta jasa pelatih supayo labiah tertarah. Kalau jo pelatih biasonyo awak akan diaja an caro-caro manggunoan alat-alat olahraga nan ado disinan.


Waktu ketek permainan yang paling ambo suko adolah main BP BP'an. Saking suko nyo ambo main iko, ambo hobi bana mangoleksi baju-baju dari mainan ko. Sampai kini ambo gadang masih tasimpan di lamari. Wakatu ambo bukak lamari untuak mancaliak BP BP'an yang ambo koleksi bantuak mainan tu ndak barubah do, cuman agak saketek puda warno nyo kalau dulu iko ancak bana dan ancak warnonyo. Kini pun sabana nyo koleksian BP BP'an ambo masih ancak lo tapi ado bagian-bagian yang alah robek dan tapotong. Kiro-kiro bak itulah keadaan BP BP'an ambo kini. Hobi ambo mangoleksi iko ternyato bisa mangobati taragak waktu maso ketek.


Apo se nan pernah awak agiah ka urang awak ndak paralu maingek-ingeknyo. Awak harus ikhlas tahadok apo nan alah awak agiah ka urang. Tapi teori kadang emang ndak sarupo kenyataannyo. Dalam penerapannyo untuak malakukan kebaikan dengan ikhlas tu emang payah. Kadang manuruik awak apo nan alah dipabuek tu alah ikhlas tapi kadang-kadang masih se taingek diingatan. Kalau ikhlas kan harusnyo ndak taingek. Apolai katiko awak alah manolong urang atau pernah babuek elok ka urang dan ternyato urang tu lupo jo awak. Saroman kacang lupo jo kuliknyo. Apolai kok ikhlas dalam manarimo kenyataan nan ndak awak harapkan. Itu bantuak ikhlas nan labiah payah.


Caro mananam pakcoy di polybag bisa maikuikan langkah-langkah barikuik: 1. Siapan polibag nan di dalamnyo alah diisi tanah nan dicampua jo sakam, dan kompos jo pabandiangan 1:1:1. Sasudah tu, tanam bibik dalam polybag. Pastian bibik nan ditanam alah mampunyoi 4 halai daun. Katigo, pastian pakcoy disiram sacaro rutin satiok hari. Kalau tanaman candaruang kariang, siram sampai 2x sahari, jiko lambok atau basah, cukuik sakali sajo sahari pado sore hari. Ijan lupo mambunuah hama untuak mancagah panyakik tanaman nan bisa dilakuan jo maagiah pestisida nabati kok ado ulek, cipuik, atau caciang bulu. Pakcoy bisa dipanen 25-30 hari sasudah ditanam. Caro mamanen pakcoy bisa jo mamotong bagian pangka.


Virtual reality marupokan contoh nyato dari kamajuan teknologi nan tajadi di dunia saat iko. Teknologi terbaru iko manawarkan sensasi kepuasaan marasokan layar tigo dimensi. Virtual reality sabagaoi teknologi tantu mampunyoi susunan perangkat. Ado beberapa perangkat nan manyusun virtual reality sahinggo manjadi salah satu teknologi canggih di maso kini. Perangkat partamo nan manyusun virtual reality adolah sensory-immersion VR. Alat ko marupokan alat antarmuko nan malibatkan langsuang indera manusia. Perangkat kaduo ado namonyo projection VR nan mampunyoi fungsi untuak mampresentasikan lingkuangan virtual buatan. Salanjuiknyo ado simulator VR nan marupokan lingkungan buatan fisik. Terakhir ado Dekstop VR nan marupokan perangkat kareh pado VR untuak proses pemodelan VR di layar komputer.


Di Kota Bukitinggi salain ado objek wisata jam gadang, ado juo objek wisata nan ndak kalah terkenal. Objek wisata itu adolah Benteng Fort De Kock. Benteng Fort De Kock bajarak indak talalu jauah dari jam gadang. Benteng Fort De Kock adolah destinasi wisata sejarah nan barupo benteng paninggalan maso panjajahan. Di sakitaran Benteng Fort De Kock masih bisa ditamukan mariam-mariam kuno periode abad ka-19. Benteng Fort De Kock mampunyoi warna putiah dan hijau. Kini, di area Benteng Fort De Kock dibangun taman buruang tropis dan taman kota. Tinggi dari benteng iko adolah 20 meter. Di sakitaran benteng kini lah dibangun paga sabagai pambateh.


Gulai toco adolah hidangan tradisional bagulai nan dikenal di masyarakaik Minangkabau. Sasuai namonyo, hidangan iko babahan dasar dari tauco nan dimasak manggunoan santan. Tambahan bahannyo dapek barupo udang, buncih, jo tahu. Hidangan iko disuguhi sabagai sayua pado katupek atau lontong untuak sarapan pagi. Caro mambuek gulai iko, patamo jariang minyak goreng. Untuak bumbunyo, tumis cabe, bawang merah, bawang putiah, langkueh, daun salam, daun jeruk, serai, jo jahe. Aduk rato hinggo layu jo harum. Bahan tambahan takah udang, buncih, jo tahu dimasuakan kudian diaduak hinggo rato. Kok sado bahan alah matang, agiah garam sacukuiknyo. Gulai toco dalam panyajiannyo diagiah jo karupuak merah sabagai palangkok


Dulu pas amak ambo masih mudo mancuci baju pakai tangan atau supayo labiah barasiah biasonyo pakai papan cuci nan baragi-ragi. Pokoknyo kecek amak ambo kalau dulu mancuci tu harus bakumpuan bana niek karano paralu tanago gadang. Tabayang bana litaknyo dek ambo. Mungkin kok ambo ado di maso tu angkek tangan dek ndak takao. Babeda jo urang kini. Sadonyo alah sanang. Alah ado masin cuci. Untuak mambalinyo ndak lo maha. Pado umumnyo urang kini di rumahnyo pasti alah bamasin cuci. Tingga masuak an se baju ka dalam masin, pencet tombol perintahnyo tibo-tibo alah barasiah se baju ko. Tingga manjamua an se lai.


Dulu raisa acok bana kanai berang kareno suko bana olahraga Bola kaki. Bola kaki ko manjadi olahraga yang disukoi dek raisa. Sanang se inyo wakatu ketek bamain bola kaki jo kawan-kawan inyo yang laki-laki. Pulang ka rumah badan alah kumuah, kulik lah maitam dek kanai paneh-paneh taruih di lapangan. Kareno itulah amak nyo acok berang ka raisa. Manuruik raisa permainan bola kaki ko sero bana daripado duduak-duduak dirumah bamain masak-masak an atau boneka. Rasonyo raisa labiah sihaik dan bugar badannyo katiko bamain bola. Permainan Sepak bola memang olahraga yang yang ancak untuak kabugaran fisik kareno mangharuskan awak untuak balari-lari dilapangan.


Di hari Minggu Lisa pai ka salah ciek tampek senam karano inyo alah bosan senam sendirian di rumah. Di saat itu cukuik banyak urang nan alah tagabung ka dalam grup senam. Satelah urang-urang bakumpua instruktur manyuruh untuak mangatur barisan talebih dahulu. Disuruhnyo untuak merentangkan tangan agar dapek mamberi jarak dengan urang disabelah. Satelah barisan rapi musik senam dihidupkan. instruktur wanita nan saat itu baada di depan  manyuruh untuak mangeluarkan taiakan agar senam dengan sumangek. Senam pun dimulai dengan nada nan santai dan katiko di tengah-tengah gerakan barulah nada tasebut manjadi lebih kencang sahinggo gerakan pun manjadi lebih banyak serta lebih capek. Satelah beberapa manit gerakan capek itu dilakukan barulah ado pendinginan dengan musik senam nan lebih santai. Di saat senam tasebut urang-urang mangeluarkan taiakan sumangek serta mangikuti gerakan-gerakan nan instruktur baikan.


Untuak mandapekan hasil yang diinginkan, katiko melakukan workout kito harus rutin melakukannyo. Selain itu melakukan workout dengan rutin sesuai dengan waktu yang telah ditentukan juga baik untuk kesehatan baik jasmani maupun rohani. Menjalankan kegiatan olahraga atau latihan fisik, mampunyoi banyak manfaat yang akan kito dapek apobilo kito melakukan kagiatan latihan fisik satiok hari, tantunyo satiok pagi secaro intensif. Walaupun hanyo beberapo manit, workout satiok hari marupokan hal yang penting untuak dilakukan. Manuruik dr. Andreas Wilson Setiawan, dilansir dari Hellosehat.com, workout satiok hari mampu mancegah satiok urang dari babagi panyakik dan maagiah dampak positif lainnyo terhadap tubuh, mako dari itu kito sebaiknyo mambiasokan hal tasabuik.


Caro untuk mambuek masin cuci front loading tahan lamo adolah dengan selalu mancuci tabuangnyo minimal sakali 6 bulan. Adopun langkah-langkah untuak mambarasiahan tabuangnyo tu sangat sederhana. Nan pertamo, kalian masuak an detergen caia kaian ka dalam masin cuci saroman mancuci biaso. Abis itu kalian tingga santuah se time delay dan smart diagnosis sacaro basamo-samo beko otomatis masin cuci akan mambarasiahan tabuangnyo surang. Pastikan watt listrik di rumah kalian kuek karano untuak mancuci tabuang ko manggunokan aia angek sahinggo tarikan listrik akan labiah kancang daripado mancuci biaso. Jan sampai mati di tangah jalan masin ko. Kalau mati tu tapaso lo ulang proses nyo dari awal baliak.


Alat transportasi yang ado dibali  salah satu yang banyak diminati oleh wisatawan adolah Dokar Hias Heritage City Tour. Pemerintah bali mulai melestarikan alat transportasi ko karena banyak peminatnyo, tapi dokar ko saketek walaupun masih bisa ditemui. Caronyo yang nio pai naiak dokar hias ko caliak se dipinggiran jalan sebab nyo kadang mananti panumpang disitu, kalau lah batamu jo supir dokar hias ko tinggal kecek an se nio jalan kama pasti langsuang nyo turuik an sesuai tarif. Dokar Hias ko merupakan transportasi bantuak kereta kencana yang di tarik oleh kudo yang dihiasi dengan rancak jadi baa bantuak nyo awak bisa dengan mudah dokar hias ko.


Tadanga mudah rasonyo untuak makan sayua dan buah satiok hari, tapi kenyataan nyo mempraktekan makan sayua dan buah satiok hari sulik juo dilakukan. Kadang ado hari nan awak maleh untuak makan sayua atau sekedar mangupeh buah. Barikuik tips atau langkah dari para ahli untuak awak lakukan yang patamo simpan buah ditampek yang mudah nampak, variasikan lo sayua dan buah nan awak makan satiok hari nyo, taruih tu bisa lo manggabungan makan sayua dan buah bantuak salad untuak bisa mamakan nyo sakaligus di ciek waktu. Makanan yang masuak ka tubuh awak juo berdampak untuak hiduik awak salanjuiknyo, urang nan banyak makan sayua dan buah kulik nyo pasti ancak, sistem imunitas tubuah nyo ancak lo.


Caro mambuek Manggo Sticky Rice atau Katan Mangga. Bahan Katan : -200 gr bareh katan, -300 liter aia, -65 ml santan kental / sabungkuih santan instan. 1/2 sdt garam, -2 halai daun pandan . Bahan saus santan : -2 bungkuih santan instan, -100gr gulo pasia, 2sdm tapuang maizena, -1/4 sdt garam, -250ml aia. Bahan lain: -2 buah mangga Thailand atau manalagi. Caro mambuek : 1. Randam bareh katan salamo sajam sabalum dimasak. 2. Jiko alah sajam tirihan bareh katan. 3. Campuaan santa jo 300 ml aia dan garam. 4. Masuakan bareh katan ka dalam pananak nasi, masuakan santa. Masak sampai matang. 5 Tu buek saus santan. Campuaan tapuang maizena jo 3 sdm aia. Aduak sampai tacampua rato. 6. Angekan teflon. Tuangan santan instan tambahan aia, gulo jo garam. Aduak sampai rato. 7. Kalau alah mandidiah masuakan larutan maizena aduak sampai kental. 8. Potong mangga sasuai salero. 9. Sajian katan jo mangga tu siram jo kuah santan.


Paus adolah Uskup Roma dan pemimpin Gereja Katolik di seluruh dunia. Paus dianggap sabagai salah satu urang yang paliang bapangaruah di dunia kultural dan diplomatik yang dilikinyo. Inyo juga kapalo negara Kota Vatikan, suatu negara kota berdaulat yang talatak saluruhnyo di dalam ibu kota Italia di Roma. Kepausan marupokan salam satu lembaga yang paliang batahan lamo di dunia dan alah manjadi suatu bagian penting dalam sejarah dunia. Para paus pado zaman kuno mambantu penyebaran kekristenan dan panyalasaian babagai perselisihan doktrinal. Saat ko, salain menyebarkan iman dan doktrin Kristen, para paus terlibat dalam ekumenisme dan dialog antar agama, karya sosial, serta pembelaan terhadap hak asasi manusia.


Adit jo kawan-kawannyo ka pai sholat berjamaah di Masajik Al-ikhlas,Masajik Al-ikhlas tu lumayan jauh dari rumah adit jo kawan-kawannyo,kalau bajalan sekitar 20 minik dari rumah baru sampai dimasajik. Adit jo kawan-kawanyo pai bajalan basamo-samo ka Masajik Al-ikhlas,hal itu acok nyo lakuen dek Adit jo kawan-kawannyo pas baliak sekola.sholah zhuhur,ashar,maghrib,isya,Adit jo kawan-kawanyo taruih pai sholat ka masajik al-ikhlas tu. Masajik Al-ikhlas satiok waktu sholat banyak di kunjungi dek banyak jamaah untuk sholat bajamaah,Artinyo Masajik al-ikhlas masih aktif dan banyak urang nan sholat disitu. Masajik nyo barasiah,wangi,gadang,pokok nyaman kalau sholat di masajik al-ikhlas tu. Satiok bulan pasti ado acara pengajian. kalau adit jo kawan-kawan lah siap sholat mereka baru baliak ka rumah masing-masing.


Taufik Hidayat adolah legenda bulu tangkis Indonesia. Taufik Hidayat biaso bamain pado nomor tunggal putra. Samaso masih aktif bamain Taufik Hidayat marupokan pamain nan bamain untuak klub SGS Elektrik Bandung. Taufik Hidayat marupokan anak dari pasangan Haris dan Dartilah. Inyo lahia di Bandung pado tanggal 10 agustus tahun 1981. Salah satu prestasi Taufik Hidaya adolah manjadi juara olimpiade pado tahun 2004. Olimpiade tersebut dilaksanakan di Athena, Yunani. Di final, Taufik Hidayat mangalahkan wakil dari Korea Selatan, yaitu Seunt Mo Shon. Salain manjadi juara olimpiade, ado banyak gelar kajuaraan nan diraiah Taufik untuak Indonesia. Gelar itu antaronyo, 2 kali juara Asian Games, 6 kali juara Indonesia tabuka, 4 kali juara piala thomas, dan 4 kali juara piala sudirman.


Hari rayo kaagamaan yang dilakuan dek umaik budha banamo Hari Waisak. Waisak dikenal juo dengan Visakah Puja atau Budha Purnima. Hari waisak ko adolah mamparingek i kelahiaan, pancerahan, dan kematian sang budha, Sidharta Gautama. Waisak ko manjadi hari nan suci di agamo budha, biasonyo dirayoan satiok bulan mei di satiok tahunyo katiko bulan purnamo. Hari rayo ko manjadi ciri khas agamo budha, bisa awak deskripsian katiko waisak apo se nan dibuek. Ciri waisak nan patamo pasti banyak lampion yang manggantuang, lampion yang bisa di lapehan, saribu lampion ditabangan dan bermeditasi. Itulah yang bisa awak ketahui juo tentang hari rayo waisak bagi umaik budha.


Olahraga marupokan kegiatan positif yang baguno untuak kesehatan dan kebugaran tubuah. Olahraga bafungsi pulo untuak maringankan stres nan wak tarimo salamo karajo. olahraga ko pun ndak paralu nan barek barek bana kayak main bola atau jogging, cukuik olahraga biaso nan bisa dikarajoan dirumah. semisal kaya push up, plank, jumping jet atau yang lain sabagainyo. olahraga ko pun ndak diharuskan di waktu waktu tertentu. tapi emang disarankan dilakuan di pagi hari atau sore hari. karano di waktu waktu tasabuik lebih banyak mandapekan khasiat dan keuntungan labiah bagi tubuah. untuak pagi hari itu sangaik rancak untuak paru paru kito karano udara di pagi hari tu sangaik banyak manganduang oksigen dan alun takontaminasi.